**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Φεβρουαρίου 2023, ημέρα Τετάρτη και ώρα 10.40΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου» (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Εθνικής Άμυνας, κ. Νικόλαος Χαρδαλιάς, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Ιωάννης Φωστηρόπουλος, Δήμαρχος Παλαιού Φαλήρου, Κωνσταντίνος Βλάχος, Υπαρχηγός Γενικού Επιτελείου Ναυτικού, Αθανάσιος Παπανδρίκος, μέλος του Δ.Σ. της Εταιρείας «ΚΥΚΛΩΨ» και Αναστασία Αναγνωστοπούλου, Πρόεδρος του Ναυτικού Μουσείου της Ελλάδος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Χαρίτου Δημήτριος (Τάκης), Κεγκέρογλου Βασίλειος, Κατσώτης Χρήστος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα σε όλους όσοι βρίσκεστε στη Βουλή. Να καλωσορίσουμε και τους εκπροσώπους των φορέων, τον κύριο Δήμαρχο, τους εκπροσώπους των υπόλοιπων φορέων. Καλημέρα και στις κυρίες και τους κυρίους συναδέλφους που είναι συνδεδεμένοι διαδικτυακά με την Επιτροπή μας. Αρχίζει η δεύτερη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου».

Σήμερα, στη δεύτερη συνεδρίαση, όπως είπαμε, έχουμε την ακρόαση των φορέων ξεκινώντας από τον Δήμαρχο του Παλαιού Φαλήρου, τον κ. Ιωάννη Φωστηρόπουλο. Να πούμε ότι είναι εδώ και ο κ. Παναγιώτης Καρούμπαλης, ο Γενικός Γραμματέας του Δήμου και οι συνεργάτες σας, η κυρία Σκουλινού και η κυρία Μιχαηλίδου.

Το λόγο έχει ο Δήμαρχος Παλαιού Φαλήρου κ. Φωστηρόπουλος.

**ΙΩΑΝΝΗΣ ΦΩΣΤΗΡΟΠΟΥΛΟΣ (Δήμαρχος Παλαιού Φαλήρου):** Κύριε Πρόεδρε και αξιότιμα μέλη της Επιτροπής, να ξέρετε ότι θα τηρήσουμε αυτό που είδαμε στην πρόσκληση για την εν συντομία παράθεση των απόψεών μας. Άλλωστε, είχαμε το χρόνο και την πολυτέλεια και ευχαριστούμε πάρα πολύ το Υπουργείο Εθνικής Άμυνας και προσωπικά τον Υφυπουργό, γιατί οι υπηρεσίες μας μπόρεσαν να συνεργαστούν, προκειμένου στο νομοσχέδιο αυτό να περιλαμβάνονται και οι απόψεις μας. Άρα, θα είμαι πολύ σύντομος και περισσότερο θα χαρακτηρίσω το έργο για τη σπουδαιότητά του στο Δήμο του Παλαιού Φαλήρου.

Με το παρόν σχέδιο νόμου μια πάγια επιδίωξη ουσιαστικά της δικής μας, αλλά και της προηγούμενης δημοτικής αρχής και είμαστε τυχεροί γιατί εδώ βρίσκεται ο πρώην δήμαρχος και νυν Βουλευτής Διονύσης Χατζηδάκης, ουσιαστικά παίρνει σάρκα και οστά.

Το Πάρκο Ναυτικής Παράδοσης που κατασκευάζεται αποκλειστικά από τη δωρεά της αστικής μη κερδοσκοπικής εταιρείας «ΚΥΚΛΩΨ» και θα παραδοθεί στο Ελληνικό Δημόσιο, είναι απόλυτα εναρμονισμένο με το όραμα μας για την πόλη του Παλαιού Φαλήρου. Ουσιαστικά είναι ένα όραμα που φιλοδοξεί να αναδείξει το Παλαιό Φάληρο σε διεθνές κέντρο ναυτιλίας και τουρισμού.

Η σημερινή θετική εξέλιξη του εγχειρήματος που οφείλεται σε μεγάλο βαθμό σε αυτές τις συντονισμένες ενέργειες που αναφέρθηκα πριν του Υπουργείου Εθνικής Άμυνας και του Υφυπουργού κ. Χαρδαλιά, ουσιαστικά αποτελεί δικαίωση για το Δήμο Παλαιού Φαλήρου που συντηρούσε με ίδιους πόρους το χώρο επί σειρά ετών που και με κάθε ευκαιρία επεδίωκε την αξιοποίησή του. Βρίσκεται εδώ ο κύριος Χατζηδάκης να σας πει ότι το συγκεκριμένο χερσαίο χώρο επί σειρά ετών ο Δήμος Παλαιού Φαλήρου με δικές τους δαπάνες και με ίδιους ανθρώπινους πόρους φρόντιζε για τη συντήρησή τους, γιατί όπως σας είπα αποτελεί ένα σημείο αναφοράς και τοπόσημο για το Δήμο του Παλαιού Φαλήρου και θα πω χαρακτηριστικά για ποιο λόγο είναι τοπόσημο η περιοχή εκεί.

Οι σύγχρονες και φιλικές προς το περιβάλλον εγκαταστάσεις του Πάρκου Ναυτικής Παράδοσης με την επωνυμία «Οδυσσέας, οι Έλληνες και η θάλασσα», θα φιλοξενήσουν την ιστορία του Πολεμικού και Εμπορικού μας Ναυτικού, προσφέροντας στον επισκέπτη τη δυνατότητα να παρακολουθήσει την πορεία της ελληνικής ναυτοσύνης και τη συμβολή της στην εξέλιξη του Ελληνισμού από την αρχαιότητα έως σήμερα. Το Πάρκο Ναυτικής Παράδοσης κατασκευάζεται σε ένα χώρο που αποτελεί σημείο αναφοράς για την πόλη του Παλαιού Φαλήρου, αφού εκεί φιλοξενείται το Θωρηκτό Αβέρωφ, το πλοίο που συνέδεσε άρρηκτα το όνομά του με τη διαμόρφωση ιστορικών γεγονότων εθνικής εμβέλειας, χωρίς ουδέποτε να ηττηθεί, ουδέποτε να υποστείλει τη σημαία του. Είναι τόσο χαρακτηριστικό ότι τα φετινά Θεοφάνεια για πρώτη φορά έπειτα από 110 χρόνια ο Δήμος Παλαιού Φαλήρου διοργάνωσε μια σεμνή αλλά και λαμπρή τελετή, τη ρίψη του Τιμίου Σταυρού, από το Θωρηκτό Αβέρωφ, κάτι που είχε γίνει πριν από 110 χρόνια στο Μούδρο της Λήμνου, τότε που η Ελλάδα ουσιαστικά διπλασιάστηκε χάρη σε αυτό το πλοίο-σύμβολο.

Με την ολοκλήρωση του Πάρκου και την τοποθέτηση της τριήρου «ΟΛΥΜΠΙΑΣ», του υποβρυχίου «ΠΡΩΤΕΑΣ» και του εμπορικού «HELLAS LIBERTY», δημιουργείται ουσιαστικά ένα σύμπλεγμα υψηλής ιστορικής σημασίας. Κυρίες και κύριοι, στο Δήμο Παλαιού Φαλήρου, δίνουμε ιδιαίτερη σημασία στην ιστορική εκπαίδευση όχι μόνο των μαθητών μας αλλά και των δημοτών κατοίκων της πόλης κάθε ηλικίας. Στο πλαίσιο αυτό-γι’ αυτό αναφέρθηκα για το πόσιμο-διοργανώνουμε την καινοτόμα δράση των ιστορικών περιπάτων, μέσω της οποίας οι πολίτες έχουν την ευκαιρία να γνωρίσουν την ιστορία της πόλης μας.

Η έως τώρα εμπειρία έχει αποδείξει ότι, οι επισκέψεις σε ιστορικούς χώρους συμβάλλουν θεαματικά στην ανάπτυξη της ιστορικής σκέψης και αντίληψης μικρών και μεγάλων. Για εμάς είναι ιδιαιτέρως σημαντικό γιατί έτσι αντιλαμβάνονται ότι η πόλη που ζουν και κατοικούν, έχει ιστορικής σημασίας μουσεία και σημεία επίσκεψης, ας θυμίσουμε ότι λίγο πιο δίπλα στη βίλλα Συγγρού, βρίσκεται και το Μουσείο της Πολεμικής Αεροπορίας. Άρα, η σύνδεση όλων αυτών των χώρων αποτελεί αν θέλετε συνολικά για τη χώρα ένα σημείο τοπόσημο εθνικής εμβέλειας.

Όπως γίνεται εύκολα αντιληπτό, η δημιουργία του Πάρκου Ναυτικής Παράδοσης θα ενισχύσει τη βιωματική διδασκαλία της ναυτικής μας ιστορίας και παράδοσης, με την πόλη μας να αποκομίζει πολλαπλά παιδαγωγικά οφέλη. Επιπλέον, ο Δήμος Παλαιού Φαλήρου, είναι ένας τουριστικός δήμος όπως όλοι ξέρετε, που φιλοξενεί κάθε χρόνο πολίτες του κόσμου από κάθε γωνιά του πλανήτη. Χώροι όπως το Πάρκο Ναυτικής Παράδοσης, αποτελούν παραδοσιακά πόλο τουριστικής έλξης ειδικά σε μια χώρα όπως η Ελλάδα, όπου ο τουρισμός έχει εκτεταμένη οικονομική, κοινωνική και πολιτική επίδραση. Δίδεται έτσι μια πρώτης τάξης ευκαιρία το έργο, αφενός να αποτελέσει ένα ισχυρό μοχλό ανάπτυξης της τοπικής μας οικονομίας και αφετέρου, να προβάλει τη ναυτική μας παράδοση στο εξωτερικό.

Στο Δήμο Παλαιού Φαλήρου, πιστεύουμε ότι το αναπτυξιακό μας μέλλον είναι στις συνέργειες μεταξύ της τοπικής αυτοδιοίκησης, των τοπικών φορέων και των επαγγελματικών ενώσεων, όπως οι τουριστικές εν προκειμένω. Να θυμίσω ότι πρόσφατα εγκαινιάσαμε-βρίσκεται εδώ και ο Βουλευτής μας ο Διονύσης χατζηδάκης-μια μεγάλη πεζογέφυρα, που ενώνει τον αστικό ιστό ουσιαστικά με το θαλάσσιο μέτωπο όπου βρίσκεται και το Πάρκο Ναυτικής Παράδοσης. Άρα, με ασφάλεια μπορούν οι επισκέπτες της πόλης να περνούν από την πεζογέφυρα και να πλησιάζουν στο χώρο.

Κυρίες και κύριοι, σήμερα σε αυτή την αίθουσα και σε λίγες μέρες στην αίθουσα της Ολομέλειας, γράφεται ένα κομμάτι της σύγχρονης ιστορίας της πόλης μας. Με την ψήφιση του παρόντος σχεδίου νόμου, στεγάζονται στο Παλαιό Φάληρο τα ιστορικά κειμήλια που αναφέρονται στους ναυτικούς αγώνες των Ελλήνων από την αρχαιότητα ως τις μέρες μας, και αναφέρομαι στην αρχαιότητα γιατί συνηθίζουμε να λέμε στο Παλαιό Φάληρο ότι είναι ο πρώτος λιμένας της αρχαίας Αθήνας, πριν ο Θεμιστοκλής το μεταφέρει στον Πειραιά. Το Φάληρο ήταν το λιμάνι και υπάρχουν και τα ιστορικά στοιχεία γιατί και το 1821 αν θυμάστε, εκεί στην παραλία του Φαλήρου, εκεί που θα ξεκινήσει το Ναυτικό Μουσείο, αποβιβάστηκε ο στόλος των Ελλήνων για τη μάχη της Ακροπόλεως για τη μάχη του Φαλήρου.

Ουσιαστικά λοιπόν, ενισχύεται η μελέτη και τεκμηρίωση της ναυτικής μας ιστορίας, προβάλλεται η ναυτική μας κληρονομιά, μεταλαμπαδεύεται στη νέα γενιά η αγάπη για τη θάλασσα, η οποία αποτελεί για τους Έλληνες αστείρευτη πηγή ζωής. Άλλωστε, ο άνθρωπος ο οποίος διαθέτει την περιουσία του για τη δημιουργία αυτού του Πάρκου είναι φαληριώτης. Ο ίδιος λέει πάντα για τον εαυτό του ότι είναι ένας ναυπηγός, για μας ουσιαστικά όμως αποτελεί έναν άνθρωπο ο όποιος συμβάλλει αποφασιστικά στην ανάδειξη της πόλης μας.

Καλωσορίζουμε το Πάρκο Ναυτικής Παράδοσης στο σπίτι του. Καλωσορίζουμε το Πάρκο Ναυτικής Παράδοσης στο Παλαιό Φάληρο και με αυτά τα σύντομα λόγια, σας λέμε ότι εμείς έχουμε συνεργαστεί, έχουμε γνώση του σχεδίου νόμου. Οι υπηρεσίες βρίσκονται εδώ και ανά πάσα στιγμή είμαστε έτοιμοι να απαντήσουμε και είμαστε, φυσικά, θετικοί σε ό,τι γίνεται, προκειμένου να αναπτυχθεί η περιοχή μας. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε και εμείς, κύριε Δήμαρχε. Επειδή κάνατε αναφορά σε συμβολισμούς, αναφερθήκατε στο Θωρηκτό Αβέρωφ, που ήταν πραγματικά σύμβολο του Πολεμικού μας Ναυτικού σε πολύ δύσκολους χρόνους, τότε που μεγάλωνε η Ελλάδα με τους Βαλκανικούς Πολέμους και όχι μόνον, πραγματικά, θα πω ότι είναι πολύ σημαντικό να διασώζουμε την εθνική μας μνήμη, όχι για λόγους ουσιαστικούς, αλλά για λόγους εθνικούς. Είναι χρέος μας να ξέρουμε τι έκαναν οι παλαιότερες γενιές. Ευχόμαστε ποτέ να μη χρειαστεί να επαναλάβουμε τους ηρωισμούς και τους άθλους εκείνων, αλλά πρέπει να γνωρίζουν όλοι οι Έλληνες ότι, αν ποτέ χρειαστεί, που το απευχόμαστε, και εμείς θα ακολουθήσουμε το παράδειγμά τους και είναι πολύ σημαντικό να διασώσουμε αυτά τα τεκμήρια της ιστορίας, ακριβώς για να διδάσκονται οι νεότερες γενιές. Έχετε απόλυτο δίκιο.

Θα συνεχίσουμε με τον Υπαρχηγό του Γενικού Επιτελείου Ναυτικού. Συγχαρητήρια για την ανάληψη την καθηκόντων σας. Μαζί με τον Υπαρχηγό, ο οποίος κάθεται δίπλα στον Υπουργό, βρίσκονται και ο πλοίαρχος Σταύρος Τερπένου και ο Αντισυνταγματάρχης Κωνσταντίνος Πλάγος. Το λόγο έχει ο κ. Βλάχος.

**ΚΩΝΣΤΑΝΤΙΝΟΣ ΒΛΑΧΟΣ (Υπαρχηγός ΓΕΝ)**: Ευχαριστώ πάρα πολύ, κύριε Πρόεδρε. Αξιότιμα μέλη της Διαρκούς Επιτροπής Εθνικής Άμυνας και Εξωτερικών Υποθέσεων, κύριε Υπουργέ, κυρίες και κύριοι, η δημιουργία του Πάρκου Ναυτικής Παράδοσης «Οδυσσέας - Οι Έλληνες και η Θάλασσα», πρόκειται να αποτελέσει ένα σύγχρονο και εναλλακτικό χώρο πολιτισμού, ο οποίος θα προβάλλει το σύνολο των εκφράσεων της ναυτικής ιστορίας και παράδοσης της χώρας μας και θα αναδείξει τους αιώνιους δεσμούς που μας συνδέουν με το υγρό στοιχείο. Παράλληλα, το Πάρκο θα φιλοξενεί και θα στεγάζει πολιτιστικές εκδηλώσεις, με κύριο γνώμονα την προαγωγή της ναυτοσύνης, της καινοτομίας, της εκπαίδευσης και της ψυχαγωγίας, τομείς που τυγχάνουν ιδιαίτερου ενδιαφέροντος για το Πολεμικό Ναυτικό.

Στα πλαίσια υπηρέτησης του σκοπούς ίδρυσης του Πάρκου και ειδικότερα των θεμάτων που άπτονται της ελληνικής ναυτικής ιστορίας και παράδοσης, το Πολεμικό Ναυτικό θα συμμετέχει με εκθέματα υψηλής ιστορικής, αλλά και συμβολικής αξίας, όπως το Πλωτό Ναυτικό Μουσείο Αβέρωφ, την τριήρη «Ολυμπιάς» και το υποβρύχιο «Πρωτεύς». Ειδικότερα, το Π.Ν. για τη μετατροπή του υποβρυχίου «Πρωτεύς» σε ναυτικό μουσείο, το οποίο είναι ένα έργο σύνθετο και εξαιρετικά ενδιαφέρον και πρωτοπόρο, βρίσκεται ήδη αυτήν τη στιγμή σε στενή συνεργασία με το μελετητή και βρισκόμαστε σε σχεδιασμό, ώστε να υλοποιηθεί το χρονοδιάγραμμα εντός του πρώτου εξαμήνου του 2023 για την ολοκλήρωση του έργου.

Παρακολουθεί όλα τα θέματα των παραχωρήσεων των ακινήτων και των εκτάσεων, όπως αυτά προβλέπονται στο υπό ψήφιση σχέδιο νόμου. Συνέδραμε ουσιαστικά στην εκπόνηση του υπόψη νομοσχεδίου και, βέβαια, δεν μπορώ παρά να τονίσω το εξαιρετικό μας ενδιαφέρον για την ανάπλαση όλης της περιοχής, στην οποία βρίσκεται ήδη το Θωρηκτό «Αβέρωφ» και η τριήρης «Ολυμπιάς» και που εκτιμούμε ότι θα συμβάλει σημαντικά στην επισκεψιμότητα των δύο ανωτέρω μουσείων.

Το Πολεμικό Ναυτικό χαιρετίζει κάθε προσπάθεια προώθησης, τόσο της ναυτικής παράδοσης, όσο και της ναυτοσύνης και παραμένει σε ετοιμότητα συνδρομής της όλης προσπάθειας με κάθε μέσο και όπου-όποτε απαιτηθεί, με σκοπό την ολοκλήρωση και την υλοποίηση ενός πολύχρονου οράματός του.

Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς τον Υπαρχηγό του Γενικού Επιτελείου Ναυτικού, τον κ. Βλάχο. Προχωρούμε με την κυρία Αναστασία Αναγνωστοπούλου, την γνωστή πρόεδρο του Ναυτικού Μουσείου και λέω γνωστή με την έννοια των δραστηριοτήτων που αναπτύσσει το Ναυτικό Μουσείο, όπου μαζί με τον κ. Παλούμπη κάνουν αυτό το πολυσχιδές έργο.

**ΑΝΑΣΤΑΣΙΑ ΑΝΑΓΝΩΣΤΟΠΟΥΛΟΥ - ΠΑΛΟΥΜΠΗ (Πρόεδρος του Ναυτικού Μουσείου):** Ευχαριστώ πολύ.

Καταρχήν πήρα μία ειδοποίηση χθες το βράδυ, δεν είχα καμία γνώση του θέματος και μου εστάλη και το νομοσχέδιο, όπου περίπου κάθισα δύο ώρες για να μπορέσω να το διαβάσω. Δεν ειδοποιήθηκα από κανέναν, δεν ενημερώθηκα από κανέναν. Πρέπει και εγώ να σας συστηθώ και να πω, ότι υπηρετώ αυτό το θεσμό επί 36 χρόνια εθελοντικά, εκ των οποίων 10 ως αντιπρόεδρος και έκλεισα ήδη τα 20 χρόνια ως πρόεδρος- το εύχομαι και σε πολλούς από εσάς- του Ναυτικού Μουσείου της Ελλάδος.

Είμαι θετική σε όλες τις συνέργειες και συνεργασίες, συμφωνώ με αυτά που είπε και ο Πρόεδρος και ο δήμαρχος του Παλαιού Φαλήρου και ο Υπαρχηγός του Ναυτικού, αλλά θα ήθελα να είστε, εδώ σε αυτή την αίθουσα, γνώστες της πολύ μικρής ιστορίας, για το πώς φτάσαμε εδώ. Είμαι πολύ παλιά και είμαι και η μόνη που ζει, θα έλεγα, την ομάδα εκείνων των ανθρώπων, των θαλασσανθρώπων, οι οποίοι στήριξαν το Ναυτικό Μουσείο και το έχουν κρατήσει ανοιχτό 75 χρόνια και το ίδρυσαν. Το 1987 κάναμε έναν αγώνα, πως το Μουσείο θα αναπτυχθεί έτι περισσότερο, γιατί ο χώρος στον οποίον υφίσταται- άλλωστε πολλοί εξ ημών το ξέρετε και ο κ. Υφυπουργός και ο κ. Χατζηδάκης και ο κ. Δρίτσας και εσείς που έχετε έρθει- δεν «αναπνέει» από τα χιλιάδες εκθέματα που έχουν συγκεντρωθεί. Ζητήσαμε, λοιπόν, τότε από τον Τζανή Τζαννετάκη που ήταν Γενικός Γραμματέας, να μας δώσει αυτό το χώρο του Παλαιού Φαλήρου, τα 24 περίπου στρέμματα. Πέρασε ένα αρκετό χρονικό διάστημα μέχρι που ο Τζανής Τζαννετάκης έγινε πρωθυπουργός το 1989. Το 1989 μας κάλεσε και είπε: «Ναι, δίνω αυτό το χώρο, προκειμένου να αναπτυχθεί το Ναυτικό Μουσείο της Ελλάδος και στο Φάληρο», δηλαδή όχι να φύγει από τη θέση του, θα μπορούσε να είναι εκεί όπως είναι το «Μπενάκη» και έχει αναπτυχθεί και σε άλλο ίδρυμα και να αναπτυχθεί κάνοντας εκθέσεις, φτιάχνοντας συνεδριακό κέντρο, καρνάγιο και πολλά άλλα. Επειδή όμως το Ναυτικό Μουσείο της Ελλάδος ήταν Νομικό Πρόσωπο Ιδιωτικού Δικαίου, δεν μπορούσε το οικόπεδο αυτό να έρθει- το οποίο δεν είναι ένα τυχαίο οικόπεδο- στο Ναυτικό Μουσείο της Ελλάδος διαδικαστικά και εδόθη, μετά από συμφωνία, στο Γενικό Επιτελείο Ναυτικού, προκειμένου να συνεχίσουν οι εργασίες και να προχωρήσει το Ναυτικό Μουσείο της Ελλάδος.

Είναι αλήθεια ότι πέρασαν πολλά χρόνια, έγινε μια άλλη επιτροπή του Άλσους Ναυτικής Παράδοσης, δεν είχε καμία σχέση το Ναυτικό Μουσείο- με πρώτο πρόεδρο τον παλιό Αρχηγό του Ναυτικού τον Βαγγέλη τον Λαγάρα- έτσι λοιπόν το Ναυτικό Μουσείο συμμετείχε μόνο εξ οφίτσιο στην επιτροπή και μέχρι τώρα, πράγματι, δεν είχαν βρεθεί τα χρήματα και δεν είχε γίνει τίποτα. Ομολογώ, ότι δεν είμαι αρνητική καθόλου- ίσα ίσα είμαι θετική- αλλά θα σας πω μερικές σκέψεις μου.

Πώς θα σας φαινόταν να γίνει στην αρχή της Συγγρού, ένα βυζαντινό μουσείο; Να είναι το βυζαντινό μουσείο και να είναι και ένα άλλο βυζαντινό μουσείο. Τι θα αντιπροσωπεύει το ένα και τι θα αντιπροσωπεύει το άλλο; Εκείνο που μου δημιουργεί λύπη μετά από τόσα χρόνια που υπηρετώ αυτό τον φορέα, είναι ότι πριν να γίνει αυτό το νομοσχέδιο έπρεπε να υπάρχει συνεργασία με το ναυτικό μουσείο της Ελλάδος και τους ανθρώπους που έχουν δώσει την ψυχή τους, για να το κρατήσουν ανοιχτό τόσα χρόνια. Μεταξύ αυτών - το λέω τώρα, γιατί δεν είναι μπροστά - και ο ναύαρχος Παλούμπης, ο οποίος έχει δώσει όλα του τα πνευματικά δικαιώματα και έχουμε ξεπεράσει τις 300.000 έσοδα, με αποτέλεσμα να είναι και ευεργέτης του μουσείου.

Άρα, θα έπρεπε να υπάρχει εξαρχής μία συνεργασία, προκειμένου και το ναυτικό μουσείο της Ελλάδος να αναπνεύσει και τα χιλιάδες εκθέματα να έχουν έναν χώρο. Είπα τότε στον προηγούμενο αρχηγό του ναυτικού, κ. Στέλιο Πετράκη, ότι πρέπει να έχει έναν χώρο – δεν μπλέκομαι με θέματα ιδιοκτησίας – 2.000 - 3.000 τετραγωνικά, να εκθέτει μονίμως και να επανεκθέτει έργα του και εκθέματα , να είναι δηλαδή ένας όχι απόλυτα ενιαίος, αλλά ένας συνεργαζόμενος φορέας με το μουσείο, γιατί μουσείο θα καταλήξει να ιδρυθεί. Κοιτάξτε να δείτε, οποιοδήποτε ψηφιακό κανένας δεν θα το επισκέπτεται, θα το βλέπει από το σπίτι του. Εάν είναι τελείως διαφορετικό, να υπάρχει το έκθεμα. Σκεφτείτε εσείς να κάνουμε μία προβολή για το Έλλη, που βυθίστηκε στην Τήνο και να μην υπάρχει ούτε το θραύσμα της τορπίλης ούτε αυτά όλα τα οποία είχαν αποσυρθεί από τον βυθό. Άρα, συμφωνώ ότι πρέπει να γίνει και χαίρομαι που γίνεται αυτό το ίδρυμα εκεί, αλλά θα έπρεπε πρώτα να υπάρχει μία συνεργασία με το ναυτικό μουσείο της Ελλάδος.

Ήδη τα μουσεία αυτή τη στιγμή 5 στον αριθμό, Βυζαντινό της Αθήνας, Αρχαιολογικό και της Ρόδου κλπ., φεύγουν από το δημόσιο και πρέπει να σταθούνε στα δικά τους πόδια. Πώς θα είναι ένα μουσείο; Γιατί εδώ φαίνεται καθαρά ότι θα έχει τη δομή του Πολεμικού μουσείου και θα χρηματοδοτείται στη συνέχεια από το Υπουργείο Εθνικής Άμυνας. Δηλαδή, τα 35 εκατομμύρια οπωσδήποτε είναι μια αρχή. Δεν μπορούμε να φανταστούμε ένα μουσείο 12.000 τετραγωνικά και 1.500 που είναι και ο περιβάλλων χώρος. Έχει γίνει μελέτη σκοπιμότητας και μελέτη βιωσιμότητας αυτού του μουσείου ή μετά θα πάει στο δημόσιο; Ένα τέτοιο μουσείο χρειάζεται πάνω από 50 υπαλλήλους. Δεν θα έχει 6, που έχει το Ναυτικό μουσείο της Ελλάδος, αλλά έχει βέβαια και 20 εθελοντές, οι οποίοι δουλεύουν και τους οποίους έχουμε πάρει στο μουσείο και εργάζονται. Άρα για να γίνουν τα πάντα μέσα και να ολοκληρωθεί, θέλει πολύ περισσότερα από 35 εκατομμύρια, γιατί κανένα μουσείο δεν γίνεται σύγχρονο εάν δεν ξεπερνάει τις 3.000 - 4.000 το τετραγωνικό του.

Διάβαζα προχθές ότι η Πινακοθήκη πληρώνει το μήνα 130.000 ρεύμα, γιατί δεν είναι οι 30.000 που ο δήμαρχος του Παλαιού Φαλήρου μας λέει ότι χαλάει το χρόνο και που φυσικά τα χαλάει για να καθαρίζει τον χώρο. Σκεφτείτε ότι η πινακοθήκη πληρώνει 130.000 ρεύμα, έχει 250 χιλιάδες εισιτήρια. Τα έψαχνα χθες το βράδυ για να μπορώ να πω 5 κουβέντες και να τα στοιχειοθετήσω. Άρα, 250.000 εισιτήρια με ένα μέσο όρο των 10 ευρώ είναι 2,5 εκατομμύρια, όταν θέλει μόνο για ρεύμα 1,5 εκατομμύριο. Καλό είναι πού προχωρούμε, αλλά πού προχωρούμε. Προχωρούμε με σταθερά πόδια ή με πόδια τα οποία κάποια στιγμή θα κοπούν και θα ζητάμε από το δημόσιο να δίνει χρήματα για να ζήσει αυτός ο φορέας; Και πώς θα ζήσει αυτός ο φορέας; Ένας τέτοιος φορέας χρειάζεται πάρα πολλά χρήματα για να μπορέσει να σταθεί στη συνέχεια στα πόδια του.

Κοιτάξτε, εγώ θα χαιρόμουν να υπάρχει συνεργασία. Όσον αφορά την ιστορικότητα, που είπε και ο Δήμαρχος, και το Ναυτικό Μουσείο της Ελλάδος εκεί που είναι χτισμένο είναι εκεί που ναυλοχούσαν οι τριήρεις της Σαλαμίνας. Είναι σε ιστορικό χώρο, περικλείει τα τείχη του Κώνονα, είναι μάλλον στον ιστορικότερο χώρο που θα μπορούσε να χτιστεί ένα ναυτικό μουσείο και είναι και στη ναυτική πρωτεύουσα της πατρίδας μας. Στη συνέχεια, από ότι ξέρετε όλοι, δόθηκαν και 80 εκατομμύρια για να γίνει το Μουσείο Εναλίων Αρχαιοτήτων και άριστα. Θα γίνει δηλαδή μέσα στο λιμάνι.

Όπως σας είπα προηγουμένως, θα πρέπει σε αυτό το νομοσχέδιο εξαρχής να υπήρχε μια συνέργεια και συνεργασία, προκειμένου τι θα κάνει το ένα και τι θα κάνει το άλλο. Δεν θα ήθελα να σας πω περισσότερα. Θα μπορούσα να γράψω μια έκθεση και να σας στείλω ευχαρίστως.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Αν θέλετε να γράψετε και να μας δώσετε και ένα υπόμνημα με περισσότερες παρατηρήσεις, ευχαρίστως.

**ΑΝΑΣΤΑΣΙΑ ΑΝΑΓΝΩΣΤΟΠΟΥΛΟΥ-ΠΑΛΟΥΜΠΗ (Πρόεδρος Ναυτικού Μουσείου):**  Δεν μπορούσα στις δέκα η ώρα που πληροφορήθηκα εχθές ότι θα είμαι εδώ, χωρίς να έχω ούτε καν διαβάσει το νομοσχέδιο, να καθίσω δυο τρεις ώρες για να το διαβάσω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Απόλυτα κατανοητό, αλλά μπορείτε να το κάνετε από δω και μπρος. Να το στείλετε στην Επιτροπή μας και εμείς να ξέρετε κυρία Αναγνωστοπούλου ότι θα το διανείμουμε σε όλα τα μέλη της Επιτροπής αμέσως.

**ΑΝΑΣΤΑΣΙΑ ΑΝΑΓΝΩΣΤΟΠΟΥΛΟΥ-ΠΑΛΟΥΜΠΗ (Πρόεδρος Ναυτικού Μουσείου):** Να μου επιτρέψετε, από την πείρα που έχω των 36 ετών εθελοντικά εκεί, η συνεργασία θα ήταν εξαιρετική για το Ναυτικό Μουσείο, εξαιρετική για το Πολεμικό Ναυτικό και να μην γίνονται αποσπασματικά μερικά πράγματα. Να γίνει, αλλά να περιληφθούν μερικά πράγματα μέσα εξαρχής. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς κυρία Αναγνωστοπούλου. Απόλυτα αντιληπτό αυτό το οποίο είπατε και οι επισημάνσεις που κάνατε. Επαναλαμβάνω οτιδήποτε θέλετε να μας το δώσετε και γραπτώς θα το περιμένουμε στη Γραμματεία της Επιτροπής μας.

Τον λόγο έχει ο κ. Παπανδρίκος.

**ΑΘΑΝΑΣΙΟΣ ΠΑΠΑΝΔΡΙΚΟΣ (Μέλος Δ.Σ., Εταιρεία «ΚΥΚΛΩΨ»):** Καλημέρα και από την «ΚΥΚΛΩΨ», ως μέλος της και εκπρόσωπός της δεν γνώριζα ότι κάτι θα έπρεπε να πω. Ωστόσο, η «ΚΥΚΛΩΨ» και ο κ. Θεοδωρίδης συγκεκριμένα με την πορεία που έχει κάνει ο ίδιος όλα αυτά τα χρόνια ενδιαφέρεται πολύ για αυτό το έργο. Να τονίσει τη ναυτική μας παράδοση και να γίνει ένας κόμβος για τη ναυτιλία. Διότι, η ναυτιλία έχει πολλές εκφάνσεις είτε εμπορικές είτε παραδοσιακά με τα καρνάγια και με το πολεμικό ναυτικό.

Θεωρούμε ότι αυτό μπορεί να γίνει ένας κόμβος και να δώσει χώρο έκφρασης για όλους τους οργανισμούς, αν θέλετε και τα μουσεία που θα μπορέσουν να έχουν το χώρο να παρουσιάσουν τα δικά τους εκθέματα σε ένα πολύ κομβικό σημείο. Δεν έχω κάτι άλλο.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς τον κ. Παπανδρίκο, εκ μέρους της εταιρείας «ΚΥΚΛΩΨ» και προχωρούμε ρωτώντας εάν έχει συνδεθεί ο δήμαρχος του Πειραιά, ο κύριος Μώραλης μαζί μας. Όχι δεν έχει συνδεθεί. Δεν έχει συνδεθεί και ο κ. Στασινός, ο Πρόεδρος του Τεχνικού Επιμελητηρίου Ελλάδας, ο οποίος επέστρεψε χθες πολύ αργά το βράδυ από το εξωτερικό και μας ειδοποίησε ότι δεν είναι σίγουρος αν θα μπορούσε να είναι παρών, έστω και διαδικτυακά, στη σημερινή συνεδρίαση. Άρα εξαντλήσαμε τον πίνακα των εκπροσώπων των φορέων που συμφωνήθηκε χθες να κληθούν.

Στο σημείο αυτό θα ήθελα να ρωτήσω πριν δώσω το λόγο σε εσάς, κύριε Υπουργέ, τους Εισηγητές και τους Ειδικούς Αγορητές των Κομμάτων εάν έχουν κάποια παρατήρηση. Να ξεκινήσουμε από τον κ. Χατζηδάκη, τον Εισηγητή της Νέας Δημοκρατίας.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Το Πάρκο Ναυτικής Παράδοσης, θα έχει 12.000 τετραγωνικά μέτρα για να αναπτυχθεί, εκ των οποίων τα 7.500 θα είναι οικοδομήσιμα. Ορισμένα μέτρα γίνονται, γιατί θα υπάρξει ένας δρόμος διπλής κατεύθυνσης, μεταξύ πισίνας και πάρκου ναυτικής παράδοσης. Θέλω να θυμίσω και να καταλάβετε, ότι υπάρχουν υπόγεια πάρκινγκ της τάξεως των 140 με 150 οχημάτων, το ελάχιστο και όλοι μιλάμε για το ΑΒΕΡΩΦ. Υπάρχει και το ΒΕΛΟΣ, το οποίο είναι η ιστορία μας, μετά τη μεταπολίτευση. Και αυτό το πλοίο έχει μία πραγματική δημοκρατική ιστορία. Εγώ, κύριε Δρίτσα, υπηρέτησα ως ανθυποπλοίαρχος, βοηθός πυροβολικού στο ΒΕΛΟΣ.

Λοιπόν, τώρα για τη βιωσιμότητα, που άκουσα την κυρία Αναγνωστοπούλου. Αφού τα καταφέρνει και διοικεί και ζει το Ναυτικό Μουσείο της Ελλάδος, δεν μπορώ να φανταστώ, ότι ένας χώρος, ο οποίος θα διατίθεται και για τους εφοπλιστές και για το Εμπορικό Ναυτικό, ένας τεράστιος χώρος, θα έχει και εστιατόριο, θα έχει και αναψυκτήρια, θα έχει και μαγαζάκια που θα πουλάνε αναμνηστικά. Δεν μπορεί να επιβιώσει; Δεν το καταλαβαίνω αυτό. Ήδη, μια μελέτη λένε ότι τα λειτουργικά έξοδα θα είναι περίπου τρία εκατομμύρια το χρόνο και υπολογίζουν από τις ενοικιάσεις και από τα έσοδα, γύρω στα δυόμισι εκατομμύρια έσοδα. Και λένε, ότι τα έξοδα θα είναι 3 εκατομμύρια. Εγώ προσωπικά πιστεύω, δίπλα, που είναι το TAE KWON DO, που είναι τετραπλάσιο σε όγκο, έχει περίπου δύο εκατομμύρια έξοδα τον χρόνο. Δύο εκατομμύρια έξοδα τον χρόνο.

Θέλω να κλείσω με το θέμα του Ναυτικού Μουσείου. Το 2008 έγινε μια μεγάλη προσπάθεια από το Δήμο Παλαιού Φαλήρου, να πείσουμε τους Υπουργούς Εθνικής Άμυνας, άρχισα να συναναστρέφομαι με τον κ. Βενιζέλο, μετά τον κ. Αβραμόπουλο και τους έπεισα κάποια στιγμή να μεταφερθεί το Ναυτικό Μουσείο του Πειραιά εδώ στο Φάληρο και έγιναν και οι σχετικές μελέτες. Δεν μπορείτε να φανταστείτε, τι πόλεμο δέχτηκα από το Δήμαρχο και από όλους τους εμπλεκόμενους στο Ναυτικό Μουσείο. Άρα, δεν θέλανε να φύγει από τον Πειραιά και το ξέρω πάρα πολύ καλά γιατί μιλούσα με τους Δημάρχους του Πειραιά και παραλίγο να χαλάσουμε τις ανθρώπινες σχέσεις μας.

Τώρα ήρθε η ώρα, βρέθηκε ένας άνθρωπος, που στο τέλος της ζωής του, λέει να προσφέρω κάτι, διότι ότι έκανα τα έκανα από τη θάλασσα, προσφέρει 35 εκατομμύρια και δημιουργεί κάτι σύγχρονο, κάτι που ειλικρινά, εάν είχαμε τη μακέτα εδώ, αν και οι εμπλεκόμενοι το ξέρουν, θα μέναμε έκθαμβοι. Έχει ήδη κάνει μία τρομερή δουλειά η κυρία Νανοπούλου και δεν πιστεύω ποτέ, ότι ο Renzo Pianoθα μπορούσε να συλλάβει, γιατί αυτός τώρα είναι και μιας πεπερασμένης ηλικίας, σχηματίζει και ορισμένα πράγματα και όλοι τον θαυμάζουμε, η δουλειά, αυτό που θα γίνει στο Φάληρο, είναι ένα κομψοτέχνημα. Έχουμε ηθική υποχρέωση, όσο είμαστε εν ζωή, να δούμε κάτι που 40 χρόνια ταλαιπωρεί και δεν προάγει τον πολιτισμό μας, αλλά και τη δημιουργία που έχουμε μέσα μας. Να μείνουμε στη δημιουργία.

Το ξαναλέω για να ακουστεί, το «ΒΕΛΟΣ» εκτός από τον Αβέρωφ, τον Θαλή τον Μιλήσιο, τον Ευγένιο Ευγενίδη, πρέπει να είναι δίπλα, για να θυμίζει, ότι αποφασιστικό ρόλο για την αποκατάσταση της Δημοκρατίας έπαιξε το Πολεμικό Ναυτικό. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Χατζηδάκη, ο οποίος και λόγω ευαισθησίας, επειδή προέρχεται από το Πολεμικό Ναυτικό, αλλά και ως πρώην Δήμαρχος της περιοχής, ασφαλώς γνωρίζει τα θέματα όλα αυτά και καταθέτει και τις προσωπικές του μαρτυρίες.

Βέβαια, επιτρέψτε μου να πω, κύριε Χατζηδάκη, δεν το λέω διαφωνώντας προς εσάς, το λέω απευθυνόμενος στον Υπουργό, στον Υφυπουργό Εθνικής Άμυνας, τον κ. Χαρδαλιά και επειδή και εγώ εμπλέκομαι προσωπικά με τα Πολεμικά Μουσεία, ως ένας που παρεχώρησε ένα μεγάλο μέρος εθνικών κειμηλίων στο Πολεμικό Μουσείο της Θεσσαλονίκης και βρίσκεται ευτυχώς εκεί εδώ και πολλά χρόνια, γιατί εμείς θα φύγουμε, αυτά όμως πρέπει να μείνουν στους φυσικούς χώρους, ότι το «ΒΕΛΟΣ» βρίσκεται ελλιμενισμένο στη Θεσσαλονίκη, το ξέρετε πολύ καλά, κύριε Υπουργέ, ότι είναι τόπος επισκέψεως πάρα πολλών χιλιάδων επισκεπτών και θα παρακαλούσα, κύριε Υπουργέ, στο μέτρο των δυνατοτήτων και αναλογικά, παράλληλα με ότι καλώς γίνεται στην πρωτεύουσα του κράτους μας, ασφαλώς στην Αθήνα και στη Θεσσαλονίκη, αλλά και σε άλλες πόλεις, είναι πολύ σημαντικό να φιλοξενούμε αυτά τα τεκμήρια της ιστορίας, όχι για τίποτε άλλο, γιατί ειδικά στη Θεσσαλονίκη, στην πρωτεύουσα της Μακεδονίας, είναι σημαντικό, γιατί και η ναυτική παράδοση είναι τεράστια.

Το «ΒΕΛΟΣ», όπως είπατε, έπαιξε έναν ιδιαίτερα μεγάλο ρόλο στον αντιδικτατορικό αγώνα και με την έννοια αυτή, είναι πολύ σημαντικό, όπως ήταν σημαντική η έλευση κάποτε του Θωρηκτού «ΑΒΕΡΩΦ», που μέσα σε κάποιους μήνες χιλιάδες επισκέπτες συνέρρεαν καθημερινά απ’ όλη τη Βόρειο Ελλάδα για να επισκεφθούν το θρυλικό «ΑΒΕΡΩΦ», για να το δουν κλπ., δηλαδή, διψάει ο κόσμος να επισκέπτεται όλα αυτά και να γνωρίζει την ιστορία από κοντά.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Όπως ξέρετε η μετακίνηση του ΒΕΛΟΥΣ δεν γίνεται με μηχανές, γίνεται ρυμουλκούμενο. Έχετε υπόψη σας, για να γίνει κάθε μετακίνηση πρέπει να ανέβει σε δεξαμενή, να εξασφαλίσουμε ότι τα ύφαλά του, είναι σωστά και τα έξοδα είναι τεράστια, όταν ολοκληρώσει την έκδοσή του στη Θεσσαλονίκη πρέπει, να γυρίσει στο Παλαιό Φάληρο για λόγους ασφαλείας. Εάν ένα πλοίο φτιαγμένο του 1938- 1940 επιπλέει, πρέπει να το προσέχουμε καθημερινά. Δεν είναι για να γυρίζει γύρω –γύρω την Ελλάδα.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Θεόδωρος Δρίτσας. Παρακαλώ τον κ. Δρίτσα, από την πλευρά του κόμματος της Αξιωματικής Αντιπολίτευσης του ΣΥΡΙΖΑ να πάρει τον λόγο.

**ΘΕΟΔΩΡΟΣ ΔΡΙΤΣΑ (Εισηγητής της Μειοψηφίας):** Ευχαριστώ πάρα πολύ κύριε Πρόεδρε, να ευχαριστήσω κατ’ αρχάς και τον Δήμαρχο Παλαιού Φαλήρου και τον Γραμματέα που παρίστατο και τον συνοδεύει και τον κ. Υπαρχηγό του Γενικού Επιτελείου Ναυτικού και τους επιτελείς που είναι μαζί του και την κυρία Αναστασία Αναγνωστοπούλου, Πρόεδρο του Ναυτικού Μουσείου της Ελλάδας και τον κύριο Παπανδρίκο, εκπρόσωπο της αστικής μη κερδοσκοπικής εταιρείας «ΚΥΚΛΩΨ». Είναι και δωρήτρια εταιρεία με Πρόεδρο, τον κ. Θεοδωρίδη που προΐσταται, που έχει συγκροτήσει όλη αυτή την αστική μη κερδοσκοπική εταιρεία. Να τους ευχαριστήσω, λοιπόν, και για την παρουσία τους και για όσα είπαν.

Να επισημάνω κύριε Πρόεδρε, είμαι βέβαιος ότι -ας μην κάνω τώρα διάκριση- αλλά χθες το βράδυ υπήρξε μια ατυχής διαδικασία, θα έπρεπε να είχε αναβληθεί η συνεδρίαση. Να είχε δοθεί η ευκαιρία και στο Τεχνικό Επιμελητήριο και στον Δήμαρχο Πειραιά και στους άλλους που παρίστανται μεν αλλά είδαμε, σας είπε ο κυρία Αναγνωστοπούλου, με πόσο άγχος και υπό πίεση χρόνου, αλλά και δυστυχώς με έναν τρόπο ανεξήγητο όφειλα να το θέσω και στην δική σας γνώση κύριε Πρόεδρε, γιατί είστε Πρόεδρος της Επιτροπής.

Τρείς ακόμα προτάσεις δικές μου. Δεν υπήρχε προθυμία να προωθηθούν. Η μία αφορούσε, τον Οργανισμό Ρυθμιστικού Σχεδίου Αθήνας, δεν βρίσκονταν τα τηλέφωνα, δεν ξέρανε πως και κ.λπ.

Η άλλη αφορούσε το Εργαστήριο Αστικού Περιβάλλοντος της Σχολής Αρχιτεκτόνων του Εθνικού Μετσόβιου Πολυτεχνείου, που είναι καθ’ ύλην αρμόδιο από την Ακαδημαϊκή Κοινότητα. Αρνήθηκε ο Προεδρεύων να προωθήσει και ο Σύνδεσμος Φυλακισθέντων, Εξορισθέντων της Δικτατορίας, αναφορικά και με το «ΒΕΛΟΣ» και όλα αυτά. Αρνήθηκε ο Προεδρεύων, ο κύριος Δημοσχάκης, να προωθήσει και αυτή την συμμετοχή, δεν το καταλαβαίνω. Κανονικά όμως, θα έπρεπε να είχε αναβληθεί η συνεδρίαση. Είναι προφανές, ότι είναι έλλειμα το να μην είναι ο Δήμαρχος Πειραιά, έλλειμα το να μην είναι ο Πρόεδρος του Τεχνικού Επιμελητηρίου. Με αυτό το σχόλιο προχωρώ.

Δεν χρειάζονται σε αυτή τη διαδικασία περαιτέρω σχόλια από εμάς. Ερωτήσεις όμως προβλέπεται, από τη διαδικασία στους συμμετέχοντες εκπροσώπους των φορέων και αυτό θα κάνω, αφού μόνο να πω, ότι στην Ελλάδα δυστυχώς την πρώτη ναυτική δύναμη του κόσμου και με όλη αυτή την ιστορική ναυτική παράδοση, εμπορική και πολεμική, δεν έχουμε ένα κορυφαίο και αναβαθμισμένο και αντάξιο των αναγκών και των περιστάσεων Ναυτικό Μουσείο.

Έχουμε ένα σπουδαίο εγχείρημα, αυτό που περιέγραψε η κυρία Αναγνωστοπούλου, το Ναυτικό Μουσείο της Ελλάδας, στεγασμένο σε πολύ στενές, περιοριστικές συνθήκες. Το επίκαιρο ζήτημα για κάθε Κυβέρνηση είναι να γίνει πράξη το όραμα της κατάκτησης ενός αναβαθμισμένου ναυτικού μουσείου. Ο Πειραιάς, προφανώς, είναι το κέντρο της ναυτοσύνης στην Ελλάδα δεν το συζητάμε και δεν είναι θέμα τοπικισμού. Κάθε ένας το κατανοεί αυτό.

Είναι δυνατόν να διεκδικεί ο Πειραιάς εκπροσώπηση των βαλκανικών πολέμων για παράδειγμα;

Δεν γίνεται. Είναι αυτονόητο ότι δεν είναι θέμα του τοπικισμού. Αυτή η συνέργεια Παλαιού Φαλήρου και Πειραιά κλπ που εκκρεμούσε χρόνια τα περιέγραψε η κυρία Αναγνωστοπούλου υπάρχει και τώρα.

Το ερώτημα είναι: αυτό το πάρκο ισοδυναμεί με μουσείο;

Δεν ισοδυναμεί. Δεν έχει καμία σχέση. Ρωτώ τον κύριο Δήμαρχο Παλαιού Φαλήρου. Εσείς, έτσι όπως το είπατε Κέντρο Ναυτιλίας και Τουρισμού απόλυτα εναρμονισμένο με το όραμά μας θεωρείτε το πάρκο ισότιμο με την έννοια και την ανάγκη ενός Μουσείου ή θεωρείτε ότι είναι μία επιλογή και βλέπουμε μετά για το Μουσείο;

Εσείς θεωρείτε τώρα ότι φτιάχνουμε Μουσείο -έτσι έχετε συμμετάσχει- ή κάτι άλλο;

Συμπληρωματικά αν θεωρείτε ότι αυτό είναι μουσείο πέραν των σκαφών, των πλοίων του ΑΒΕΡΩΦ, της ΟΛΥΜΠΙΑΔΑΣ, του ΠΡΩΤΕΑ τι εκθέματα υπάρχουν για να οργανωθεί η προοπτική στο Παλαιό Φάληρο αυτού του μουσείου;

Το δεύτερο, έχει απασχολήσει το Δήμο ο χωροταξικός σχεδιασμός και τον έχετε εγκρίνει έστω σα γνώμη –όχι δεσμευτική, αλλά απλή γνώμη- ως Δήμος το χωροταξικό σχέδιο με κριτήρια αν επιβαρύνει ή δεν επιβαρύνει κυκλοφοριακά κ.λπ. ή οπτικής προοπτικής;

Το τρίτο, που θα ήθελα να σας ρωτήσω, έχετε διεκδικήσει συμμετοχή του Δήμου Παλαιού Φαλήρου -της αυτοδιοίκησης δηλαδή εν προκειμένω- στο διοικητικό συμβούλιο του οργανισμού;

Όχι του Πρωτέα, του Οργανισμού που προβλέπεται από το νομοσχέδιο όταν ολοκληρωθούν τα έργα που θα διοικεί όλο αυτό το χώρο;

Δεν θα υπάρχει αυτοδιοίκηση;

Σύμφωνα με το σχέδιο δεν υπάρχει, το ζητήσατε και απερίφθη το αίτημά σας, δεν μου ζητήσατε; Θα ήθελα μία εξήγηση. Στον κύριο Υπαρχηγό του ΓΕΝ θέλω να εκφράσω τα συγχαρητήριά μου και τις ευχές μου για την ευόδωση του έργου του μιας και πρόσφατα ανέλαβε αυτά τα αναβαθμισμένα καθήκοντα. Είναι το ΑΒΕΡΩΦ, είναι η ΟΛΥΠΙΑΔΑ, είναι ο ΠΡΩΤΕΥΣ στον σχεδιασμό σας. Ο κύριος Χατζηδάκης αναφέρθηκε και αυτά που είπε είναι ολόσωστα, πράγματι.

Γιατί στο σχεδιασμό του Γενικού Επιτελείου Εθνικής Άμυνας, όχι τον προσωπικό σας, δεν συμπεριελήφθη το ΒΕΛΟΣ στο χώρο αυτό, που είναι ο φυσικός του χώρος;

Γιατί, ακριβώς, η συντήρηση θέλει εγγύτητα με το Ναύσταθμο της Σαλαμίνας, αλλά και γιατί με την Υπουργική Απόφαση έτσι έχει οριστεί ο χώρος αυτός, ως χώρος φιλοξενίας του ΒΕΛΟΥΣ. Καλώς πήγε και στη Θεσσαλονίκη. Οι πολίτες της Μακεδονίας να το απολαύσουν, να το επισκεφτούν οι νεότερες γενιές κλπ., αλλά επειδή θα επιστρέψει γιατί δεν το συμπεριέλαβε το Γενικό Επιτελείο Ναυτικού;

Τώρα για την κυρία Αναγνωστοπούλου. Νομίζω ότι ήταν πληρέστατη, δεν μου άφησε ιδιαίτερο κενό. Απλώς, θα ήθελα μέσα από την τεράστια εμπειρία που διαθέτει, αν και στη δική της λογική υπάρχει διάκριση ανάμεσα σε πάρκο και σε μουσείο. Είναι ταυτόσημα, δεν είναι;

Τέλος, στον κ. Παπανδρίκο και στον κ. Θεοδωρίδη από την εταιρεία «Κύκλωψ Αστική μη Κερδοσκοπική Εταιρεία».

Η «Κύκλωψ Αστική μη Κερδοσκοπική Εταιρεία» προσφέρει αυτή τη δωρεά των 35 εκατ., σώνει και καλά, με συγχωρείτε για τη λαϊκή έκφραση, για να γίνει πάρκο ή αν υπήρχε μία συζήτηση για μουσείο θα ήταν εξίσου διαθέσιμη να προσφέρει αυτή τη δωρεά για ένα μουσείο; Ήταν δική σας σύλληψη η ιδέα του πάρκου, ήταν της κυβέρνησης, ήταν άλλων παραγόντων; Τι ακριβώς;

Είστε διατεθειμένοι ως «Κύκλωψ», να μπείτε σε μία συζήτηση, για να δωρεο δοτήσετε τη συγκρότηση ενός μουσείου και, μάλιστα, έτσι, όπως το περιέγραψε η κυρία Αναγνωστοπούλου, σε συνέργεια όλου του θαλασσινού άξονα του Σαρωνικού, με κέντρο τον Πειραιά και με αναβαθμισμένη και ισχυροποιημένη την παρουσία του Παλαιού Φαλήρου, που θα ήταν και ό,τι καλύτερο γι’ αυτό; Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Τζαβάρας Κωνσταντίνος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, τον κ. Δρίτσα. Εγώ θα παρακαλέσω και τους υπολοίπους Εισηγητές, να κλείσουμε τον κύκλο, να κάνουν τις τοποθετήσεις τους, εφόσον έχουν και να θέσουν και ερωτήματα και συνολικά, κύριοι εκπρόσωποι των φορέων να πάρετε το λόγο, για να δώσετε και τις απαντήσεις σας.

Ο κ. Κεγκέρογλου, είναι συνδεδεμένος διαδικτυακά με την Επιτροπή μας, είναι Ειδικός Αγορητής του Κινήματος Αλλαγής – ΠΑ.ΣΟ.Κ..

Αν μας ακούει, ο κ. Κεγκέρογλου και αν έχει κάποια παρατήρηση, επισήμανση, ερώτηση, παρακαλώ να τη θέσει. Προχωρούμε στον Ειδικό Αγορητή του Κομμουνιστικού Κόμματος Ελλάδας, στον συνάδελφο, τον κ. Χρήστο Κατσώνη. Παρακαλώ, κύριε συνάδελφε.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Σας ευχαριστώ, κύριε Πρόεδρε. Καλωσορίζουμε εδώ τους καλεσμένους στην Επιτροπή. Θα ήθελα να κάνω ορισμένα ερωτήματα. Βεβαίως, το ζήτημα από την αρχή, νομίζω ότι έχει ξεκαθαριστεί, ότι δεν μιλάμε για μουσείο, είναι άλλο πράγμα αυτό που γίνεται στο Φλοίσβο. Είναι ένα πάρκο με χρήσεις, οι οποίες δεν έχουν να κάνουν με μουσείο. Άρα, λοιπόν, δικαιολογημένα εδώ υπάρχουν αυτές οι ενστάσεις, που έχουν κατατεθεί. Όσον αφορά τον Δήμαρχο, θα ήθελα να του κάνω κάποιες ερωτήσεις.

Μέσα το νομοσχέδιο, στο άρθρο 6, αναφέρεται στη μέγιστη δόμηση 12.000 τ.μ., με μέγιστη κάλυψη 7.600 τ.μ., μέγιστο ύψος εγκαταστάσεων 22 μέτρα, επιτρεπόμενη δόμηση εντός αιγιαλού 400 τ.μ. και έχει διάφορα άλλα τέτοια στοιχεία για τους όρους δόμησης.

Θεωρεί ότι αυτό είναι αποδεκτό από τους κατοίκους του Φαλήρου, ένας χώρος που υποτίθεται ότι σήμερα πάει για ανάπλαση, θα γεμίσει με κτίρια τόσων χιλιάδων τετραγωνικών μέτρων στεγασμένων χώρων και θα είναι από πίσω ο κόσμος, ο οποίος δεν θα έχει πρόσβαση στη θάλασσα; Θα κόβεται και ο αέρας τους, δηλαδή; Θεωρεί ότι αυτό είναι αποδεκτό; Βέβαια, οι χώροι είναι συγκεκριμένοι, όπως αναφέρεται και στο νομοσχέδιο, με εμπορικά καταστήματα, με καταστήματα αναψυχής, αναψυκτήρια σε συναυλιακούς χώρους, εστίαση και διάφορα τέτοια. Εν πάση περιπτώσει, νομίζω ότι δεν έχει να κάνει με ένα πάρκο ήπιας μορφής όπου θα μπορεί, πράγματι, να εξυπηρετεί ανάγκες του λαού της περιοχής, αλλά και του λαού της Αττικής.

Να μας απαντήσει επ’ αυτού, αν, πράγματι, αυτό έχει συζητηθεί, γιατί σύμφωνα με το άρθρο 3 παρ. 4, αναφέρεται ότι ο Δήμος Παλαιού Φαλήρου με απόφαση του Δημοτικού Συμβουλίου, που θα γίνει, θα παραχωρήσει κατά χρήση χώρο, χωρίς αντάλλαγμα και για αόριστο χρόνο στο ΓΕΝ, τον χώρο αυτόν.

Η απόφαση θα εκδοθεί μέχρι ένα μήνα από την έναρξη της ισχύος, δηλαδή, ακόμα το δημοτικό συμβούλιο του Παλαιού Φαλήρου δεν έχει αποφασίσει κάτι για το συγκεκριμένο χώρο. Θα γίνει πρώτα ο νόμος, θα ψηφιστεί εδώ και μετά το δημοτικό συμβούλιο θα αποφασίσει για την παραχώρηση του χώρου. Ας ελπίσουμε να μην υπάρχει αντίθετη απόφαση του Δημοτικού Συμβουλίου. Την έχετε, δηλαδή, διασφαλίσει;

Αυτό που λέω για αυτά τα ζητήματα, είναι ότι εμείς πιστεύουμε, ότι αυτό το νομοσχέδιο είναι σε συνέχεια του σχεδιασμού συνολικά για το παραλιακό μέτωπο και βλέπουμε, ότι συνολικά ο λαός μας δεν έχει καμία πρόσβαση στη θάλασσα. Από τη μία είναι ο κ. Νιάρχος από την άλλη ο κ. Λάτσης, τώρα εδώ αυτό το «πόσιμο» όπως λέτε, με όλες αυτές τις χρήσεις, παρακάτω ο Αστέρας. Όλη η παραλία ,δηλαδή, από τον Πειραιά μέχρι το Σούνιο είναι απαγορευμένη ζώνη για την πλειοψηφία του λαού μας.

Εδώ είναι μία συνέχεια αυτής της ανάπλασης του παραλιακού μετώπου με κύριο στόχο το κέρδος και όπως, λέει βέβαια και εδώ το νομοσχέδιο λειτουργεί αυτό το πάρκο κατά τους κανόνες της ιδιωτικής οικονομίας και διέπετε από τη νομοθεσία περί ανωνύμων εταιρειών.

Άρα, λοιπόν, κύριος στόχος και αυτού του πάρκου είναι να παραχωρηθούν όλες αυτές οι χρήσεις, σε ιδιώτες οι οποίοι θα αξιοποιούν τα κέντρα εστίασης, τα αναψυκτήρια, τα συνεδριακά κέντρα και ό,τι άλλο για να μπορούν να κερδίζουν έτσι σε βάρος, βέβαια, όλων αυτών που θα θέλουν να έχουν μία πρόσβαση στο χώρο.

Άρα, λοιπόν, δεν μιλάμε για κάτι που ικανοποιεί ανάγκες του λαού, αλλά έρχεται να ικανοποιήσει ανάγκες εδώ ομίλων οι οποίοι δεν ξέρω ίσως και να έχουν συμφωνήσει κιόλας, ποιοι θα είναι αυτοί που θα είναι στο μέλλον και αυτοί που θα αξιοποιήσουν τους χώρους αυτούς.

Πάνω σε αυτό θα θέλαμε περισσότερο να μας πει Δήμαρχος, γιατί εκφράζει και τον λαό της περιοχής. Αν πράγματι αυτό είναι που θέλει ο λαός, του Παλαιού Φαλήρου γι’ αυτή την έκταση που μέχρι τώρα ήταν στο Δήμο και τώρα παραχωρείται στο πάρκο, στην «Α.Ε.ΚΥΚΛΩΨ.»

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προέδρος της Επιτροπής):** Ευχαριστούμε πολύ τον κ. Κατσώτη και προχωρούμε με τον Ειδικό Αγορητή της Ελληνικής Λύσης, τον συνάδελφο τον κύριο Αντώνη Μυλωνάκη. Παρακαλώ κ. Μυλωνάκη έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ κ. Πρόεδρε. Εγώ θα ξεκινήσω από εκεί που σταμάτησα χθες κ. Πρόεδρε. Η ερώτησή μου εχθές, την άκουσα σήμερα από την πολύ έμπειρη, την Πρόεδρο του Ναυτικού Μουσείου την κυρία Αναγνωστοπούλου-Παλούμπη Αναστασία. Είναι ακριβώς τα ίδια πράγματα που είπαμε χθες.

Δηλαδή, όλα έγιναν πάρα πολύ γρήγορα, ενώ δεν έχουν ξεκινήσει τώρα. Από τις 2 Ιανουαρίου του 2021 τρέχει αυτό το πρότζεκτ. Θα μπορούσαμε να έχουμε ειδοποιηθεί, να μας έχει γίνει επίδειξη, να είχαμε συζητήσει, να είχαμε δει, να είχαμε μιλήσει με τους ανθρώπους. Εντελώς, ξαφνικά, λοιπόν, μετά την κουραστική μέρα χθες της Ολομέλειας για το μεγάλο το νομοσχέδιο των Ενόπλων Δυνάμεων, έρχεται το βράδυ αργά. Να πούμε ότι εκεί είχε δίκιο ο κ. Δρίτσας που έκανε την πρώτη κρίσιμη παρατήρηση.

Πάμε τώρα στα σοβαρά. Καταρχάς είπα και χθες, ότι ποιος θα ήταν αντίθετος παράδειγμα για ένα τέτοιο θεματικό πάρκο. Εδώ όμως, υπάρχουν άλλα προβλήματα. Η κυρία Αναγνωστοπούλου με τη μεγάλη της πείρα, όταν μιλάμε ένας άνθρωπος είναι τόσα χρόνια Αντιπρόεδρος και Πρόεδρος ενός μουσείου, ουσιαστικά τι λέει, ότι υπάρχουν δύο μουσεία το ένα απέναντι από το άλλο σε μια απόσταση λίγων μέτρων, κύριε Υπουργέ μου.

Προσέξτε, να δείτε την πρώτη ερώτηση. Δεν είναι σωστή ερώτηση; Πάρα πολύ σωστή ερώτηση και για να καταλάβετε και κατ’ αρχάς πρέπει να ξεκαθαρίσουμε ότι το έργο του δωρητή με τη δωρεά είναι μεγάλο, να τον ευχαριστούμε πάρα πολύ. Έφτιαξε το σπίτι του Παύλου Μελά, έχει κάνει πάρα πολλά για την Ελλάδα. Ένας άνθρωπος ο οποίος κατάγεται από τη Δράμα, προς τιμήν του.

Θα ρωτήσω βέβαια και τον κ. Παπανδρίκο, ο οποίος μας ήρθε απροετοίμαστος σήμερα. Κύριε Παπανδρίκο με συγχωρείστε, αλλά επειδή έχω μάθει να λέω τα πράγματα με το όνομά τους ήρθατε απροετοίμαστος. Θα σας κάνουμε μερικές ερωτήσεις, να δούμε τι κάνει η «ΚΥΚΛΩΨ» για αυτό το θέμα και πού θα πάει αυτό, διότι η κυρία Αναγνωστοπούλου τι είπε: Το θέμα δεν είναι να το φτιάξουμε. Το φτιάξαμε.

Δώσαμε 35 εκατομμύρια βρήκαμε και κάτι αλλά εδώ μιλάμε ότι έχει έξοδα, τα οποία θα τα επωμιστεί στην συνεχεία το Δημόσιο. Θα μπορέσει να ανταπεξέλθει, κ. Υπουργέ; Ακούστε να σας πω εγώ μια μελέτη βιωσιμότητος; Ορίστε μια πρόχειρη, ακούτε τώρα μια μελέτη βιωσιμότητος. Να σας διαβάσω τρία τέσσερα πραγματάκια. Την έχετε μπροστά σας και συμφωνείτε, ότι θα γίνουν τα πράγματα; Μισό λεπτό. Τρία εκατομμύρια τα έξοδα, που δεν είναι τρία εκατομμύρια σύμφωνα με την κυρία Αναγνωστοπούλου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να παρακαλέσω επειδή ακολουθεί η τρίτη συνεδρίαση, όπου εκεί θα μπορέσουμε να συζητήσουμε και άλλα θέματα. Αν έχετε την καλοσύνη περιοριστείτε σε ό,τι θέλετε σε συζήτηση με τους εκπροσώπους των φορέων, τα υπόλοιπα θα τα πούμε σε μια ώρα.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Αυτή η μελέτη βιωσιμότητος δεν έχει γίνει κύριε Υπουργέ μου, δεν είναι μελέτη βιωσιμότητος. Με χορηγίες, δωρεές, συνδρομές μελών, πώς ξέρουμε πόσα είναι τα μέλη, πώς ξέρουμε πώς θα είναι χορηγίες, πώς ξέρουμε πώς θα είναι οι δωρεές. Κατά προσέγγιση 500.000 λέει εδώ πέρα ότι λείπουν, αυτό είναι ένα θέμα.

Κύριε Χατζηδάκη, επειδή κάνετε μια μεγάλη προσπάθεια -σας εκτιμώ- ξέρετε πάρα πολύ καλά τι εκτίμηση έχω στο πρόσωπό σας. Έχει σχέση το «Πάρκο Ναυτικής Παράδοσης με το Ταεκβοντό»;

Είναι ερώτηση αυτή που κάνατε τώρα;

Πως συγκρίνετε δύο πράγματα ανόμοια. «Ταεκβοντό - Πάρκο Ναυτικής Παράδοσης» έχει καμία σχέση το ένα με το άλλο;

Καμία σχέση, καμία σχέση. Το Ναυτικό Μουσείο δεν προάγει τελικά τον πολιτισμό εκεί που είναι στην Μαρίνα Ζέας στον Πειραιά;

Όχι αυτό για μένα που είμαι ένας άνθρωπος ουδέτερος. Δεν τα ξέρω αυτά τα πράγματα, διότι υπάρχουν και άνθρωποι, οι οποίοι δεν γνωρίζουν. Ρωτώ, λοιπόν, εγώ ο αδαής το Ναυτικό Μουσείο, όπως είναι τώρα προάγει τη ναυτιλία μας, την ναυτοσύνη και τον πολιτισμό;

Διότι όπως είπατε, κύριε Χατζηδάκη, αγαπητέ μου, ο πρώην Δήμαρχος δεν προάγει και πρέπει να γίνει κάτι άλλο. Αυτό άφησε να εννοηθεί. Δεν ξέρω αν εγώ έκανα λάθος, μπορεί και συγχωρείστε με. Καμία συνεργασία τελικά, κύριε Υπουργέ μου, δεν υπάρχει, δεν υπήρξε με το Ναυτικό Μουσείο, το ήδη Ναυτικό Μουσείο, να δούμε τι είναι αυτό.

Τι μπορεί να κάνει το ένα, τι μπορεί να κάνει το άλλο. Που θα είναι τα εκθέματα; Θα είναι και εδώ και εκεί;

Τι θα γίνει με αυτό το πράγμα. Τώρα όσο για το βέλος, που προσπάθησε να χρυσώσει ο κύριος Χατζηδάκης, τα αυτιά του κ. Δρίτσα, ότι ξέρετε κι εγώ ήμουνα στο βέλος και το βέλος βεβαίως θα έρθει. Είναι θέμα Δημοκρατίας, θα πρέπει να μιλάμε εδώ τώρα; Το βέλος έφερε τη Δημοκρατία και δεν συμμαζεύεται.

Αφήστε τα, κύριε Χατζηδάκη, τα έχουμε ζήσει τα έχουμε ζήσει, αφήστε τα αυτά σε μένα. Το βέλος βεβαίως και το βέλος έχει θέση, αλλά επειδή το είπε ο κύριος Δρίτσας το βέλος-το βέλος, αφήστε τα αυτά.

Λοιπόν 12.000 τετραγωνικά μέτρα τελικά είναι τα κτίσματα ή 7.000 που λέει ο κ. Χατζηδάκης;

Ωραία ερώτηση κάνω, δεν το ξέρω. Ο κ. Χατζηδάκης επιμένει στα 7600. Εδώ πέρα το Ναυτικό Μουσείο μας λέει η κύρια Αναγνωστοπούλου είναι 12.000 τετραγωνικά. Γι’ αυτό σας λέω ότι εδώ δεν υπάρχει ούτε μελέτη της σκοπιμότητας, ούτε μελέτη βιωσιμότητας, ούτε τίποτα.

Κύριε Παπανδρίκο κατ’ αρχάς η εταιρεία ΚΥΚΛΩΨ είναι μια μη κερδοσκοπική εταιρεία, η οποία γεννήθηκε μόλις το 2017 και έχει κάνει ένα σημαντικό αριθμό έργων, και σας λέω ότι είμαι φαν των έργων που έχει κάνει όπως το σπίτι του Παύλου Μελά πήγα και το είδα κτλ.

Ερώτηση κάνω αυτά τα χρήματα από πού προέρχονται;

Ξέρετε επειδή είμαι λίγο μαζεμένος είμαστε λίγο μαζεμένοι και πρέπει να είμαστε με τις μη κερδοσκοπικές εταιρείες. Δεν έχει σημασία ποιος είναι από πίσω, έτυχε να είναι ο κ. Θεοδωρίδης, ο οποίος είναι ένας εφοπλιστής και αξιοσέβαστος άνθρωπος. Αλλά καμιά φορά δεν ξέρεις τι γίνεται όταν σου παρουσιάζεται για την βιοποικιλότητα της ανταρκτικής και φέρε λεφτά και μαζεύει δωρεές και κάνει.

Από που θα βγουν όλα τα λεφτά και μέχρι πού μπορεί να φτάσει η συνεργασία με το δημόσιο της μη κερδοσκοπικής εταιρείας, διότι θα έχετε τρία άτομα στο διοικητικό συμβούλιο από τα επτά. Μετά το τέλος των έργων για τη διαχείριση, την ανάληψη της διαχείρισης, δύο δικά σας κι ένα θα τα επιλέγετε εσείς. Άρα λοιπόν θα έχετε ένα μεγάλο ποσοστό.

Άρα, λοιπόν, θα έχετε ένα μεγάλο ποσοστό και δεν είναι με κακή πρόθεση σας το λέω και πάλι είμαστε υπέρ.

**ΚΩΣΤΑΝΤΙΝΟΣ ΓΚΟΥΛΕΚΑΣ(Πρόεδρος της Επιτροπής):** Ευχαριστούμε πολύ τονκύριο Μυλωνάκη. Τον λόγο έχει ο κύριος Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ(Εισηγητής της Πλειοψηφίας):** Κύριε Πρόεδρε, πρώτη φορά έχω ακούσει να κατηγορεί κάποιος ότι όλα γίνονται γρήγορα, δηλαδή πρώτη φορά στη ζωή μου που γίνεται μια προσπάθεια, η οποία κρατάει ενάμιση χρόνο…

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης**): Αυτό είπα εγώ ότι όλα γίνονται γρήγορα; Δεν μας ενημερώσατε ……

**ΔΙΟΝΥΣΙΟΣ ΧΑΤΖΗΔΑΚΗΣ(Εισηγητής της Πλειοψηφίας):** Ενάμιση χρόνο δουλεύουν επιστήμονες και κατάλληλοι άνθρωποι για να φέρουν ένα αποτέλεσμα. Και λέμε σήμερα ότι δεν είναι…. Εν πάση περιπτώσει και εγώ κύριε Μυλωνάκη βαθύτατα σας εκτιμώ αλλά θα πρέπει να σου απαντάω και εγώ με τον τρόπο μου. Τώρα για τον εισηγητή του ΚΚΕ, το όπλο του λαού είναι η μόρφωση, όχι τα μπάνια. Όταν υπάρχει μόρφωση και γνώση τότε η χώρα πάει καλά.

**ΘΕΟΔΩΡΟΣ ΔΡΙΤΣΑΣ(Εισηγητής της Μειοψηφίας):** Το Ναυτικό Μουσείο θα το κάνει αυτό. Το πάρκο είναι «φρού φρού και αρώματα». Εκλογές έχουμε, το ξέρουμε, αλλά σεμνά. Ούτε στο Μουσείο της Ακρόπολης δεν έχουν γίνει αυτά.

**ΚΩΣΤΑΝΤΙΝΟΣ ΓΚΟΥΛΕΚΑΣ(Πρόεδρος της Επιτροπής):** Παρακαλώ πολύ να κλείσουμε τον κύκλο των Εισηγητών με τον Ειδικό Αγορητή του ΜεΡΑ25.

Τον λόγο έχει ο κύριος Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜεΡΑ25):** Κύριε Πρόεδρε κατ’ αρχάς ένα μικρό σχόλιο για τον αγαπητό τον κύριο Χατζηδάκη, ευχαριστώ που δίνετε τον λόγο, βεβαίως η μόρφωση είναι πολύ σημαντικό πράγμα για τους ανθρώπους και τους ντόπιους εκεί στο Φάληρο, αλλά αυτό δεν σημαίνει ότι πρέπει ή να είναι αμόρφωτοι ή να μην έχουν πρόσβαση στις παραλίες τους. Αυτά είναι αστεία πράγματα. Θέλω να είμαι σαφής και να έχω μια ερώτηση καταρχάς για τον αγαπητό κύριο Υπουργό. Τελικά, κύριε Υπουργέ, που εκπροσωπείτε την κυβέρνηση, πρόκειται για Μουσείο ή Θεματικό Πάρκο; Έχει σημασία, κύριε Πρόεδρε γιατί η νομική μορφή που η κυβέρνηση επιλέγει να έχει ……….

**ΚΩΣΤΑΝΤΙΝΟΣ ΓΚΟΥΛΕΚΑΣ(Πρόεδρος της Επιτροπής):** Κύριε συνάδελφε παράκληση επειδή ακολουθεί αμέσως η τρίτη συνεδρίαση, εάν έχετε κάτι προς τους εκπροσώπους των φορέων. Σε ότι αφορά στον κύριο Υπουργό, αμέσως στην τρίτη συνεδρίαση θα το θέσετε.

Αγαπητέ, κύριε Πρόεδρε. Απλώς αυτό συναρτάται με τις ερωτήσεις που θα κάνω στους εκπροσώπους των φορέων.

Οι ερωτήσεις είναι οι εξής: Η αγαπητή Πρόεδρος του Ναυτικού Μουσείου της Ελλάδος μάς είπε ότι έμαθε χθες το βράδυ το όλο γεγονός. Αυτό είναι ανησυχητικό. Γιατί το έμαθε χθες βράδυ;

Δεύτερον. Γιατί το νέο Μουσείο, όπως η ίδια ρώτησε, δεν δημιουργείται σε συνεργασία με το υπάρχον Ναυτικό Μουσείο της Ελλάδας; Επίσης, η ίδια είπε επί λέξει στο λόγο της, το έχω σημειώσει «Φεύγουν σιγά σιγά από το Δημόσιο τα μουσεία και πρέπει να σταθούν στα δικά τους πόδια». Αυτό τι σημαίνει; Σημαίνει ότι τα μουσεία μας ιδιωτικοποιούνται; Ότι γίνονται νομικά πρόσωπα (ιδιωτικού δικαίου), όπως ακριβώς πήγα να πω πριν που με διακόψατε και τελικά θα καταλήξουν ανώνυμες εταιρείες; Ποια είναι η γνώμη τους;

Επίσης για το Δήμαρχο Φαλήρου. Αγαπητέ Δήμαρχε, πέρα από τις ερωτήσεις που με κάλυψαν οι ερωτήσεις του συναδέλφου από το Κομμουνιστικό Κόμμα Ελλάδας. Για εσάς προσωπικά ως άνθρωπο και πολίτη της περιοχής. Η κάλυψη, η δόμηση 12.000 τετραγωνικών μέτρων στον παραλιακό ιστό της περιοχής που διοικείτε και η κάλυψη 7.600 τετραγωνικών μέτρων, το μέγιστο ύψος εγκαταστάσεων και βοηθητικών εγκαταστάσεων, 22 μέτρα κτιρίων και το να επιτρέπεται η δόμηση εντός ζώνη αιγιαλού και παραλίας, μέχρι 400 τετραγωνικά, κτίρια τεράστια δηλαδή, εσάς σας βρίσκει σύμφωνο; Εσείς προσωπικά σαν Δήμαρχος της περιοχής, δεν το θεωρείτε καταστροφή του περιβάλλοντος; Δεν θεωρείτε ότι είναι πρόβλημα αυτό; Θεωρείτε ότι είναι εντάξει; Αυτό είναι μια ερώτηση σαφής.

Επίσης για την κυρία Πρόεδρο του Ναυτικού Μουσείου είπε ότι η Εθνική Πινακοθήκη πληρώνει ενάμισι εκατομμύριο τον χρόνο για ρεύμα και φαντάζομαι ότι το είπε μιλώντας σοβαρά. Εάν δηλαδή έχει ψάξει και το έχει τσεκάρει ότι είναι έτσι; Εάν ενάμισι εκατομμύριο είναι μόνο το ρεύμα της Εθνικής Πινακοθήκης τότε καταλαβαίνουμε ότι είναι αστειότητα το γεγονός ότι θα είναι αυτό βιώσιμο και λειτουργικό μόλις «φορτωθεί» και αυτό στην Κυβέρνηση. Γιατί το έχουμε δει να γίνεται πολλές φορές. Σας θυμίζω το περίφημο Μέγαρο Μουσικής του μακαρίτη του Προέδρου του Δ.Ο.Λ. του κυρίου Λαμπράκη, το οποίο φορτώθηκε στο Ελληνικό Δημόσιο και το πληρώνουμε με εκατοντάδες εκατομμύρια. Οι φορολογούμενοί μας όλα τα επόμενα χρόνια γιατί «μπαίνει μέσα», βεβαίως. Αυτές είναι οι ερωτήσεις που έχω να κάνω. Μέχρις ώρας. Αυτές είναι οι ερωτήσεις. Περιμένω τις απαντήσεις. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ και τον κ. Γρηγοριάδη.

Παρακαλώ κλείνοντας πλέον την συνεδρίαση της ακρόασης των φορέων, με τη σειρά που είχατε πάρει τον λόγο.

Κύριε Δήμαρχε, να δώσετε απαντήσεις σε όσα τέθηκαν από τους συναδέλφους και τους υπόλοιπους εκπροσώπους των φορέων μετά να πάρουν το λόγο.

Τον λόγο έχει ο κ. Ιωάννης Φωστηρόπουλος, Δήμαρχος Παλαιού Φαλήρου.

**ΙΩΑΝΝΗΣ ΦΩΣΤΗΡΟΠΟΥΛΟΣ (Δήμαρχος Παλαιού Φαλήρου):** Θέλω να τους ευχαριστήσω για τις ερωτήσεις και ελπίζω να μην ξεχάσω κάτι, αν χρειαστεί κάποιος και μου πει ότι δεν τον κάλυψα, μπορώ να απαντήσω.

Ξεκινώντας λοιπόν από τις ερωτήσεις του κυρίου Δρίτσα. Σε ό,τι αφορά το Πάρκο Ναυτικής Παράδοσης ότι αν θα είναι ισότιμο ως μουσείο; Εμείς θέλω να σας πω ότι εδώ και χρόνια όταν πηγαίνουμε στο εξωτερικό και παρουσιάζουμε την πόλη μας, παρουσιάζουμε το σημείο εκεί, το τοπόσημο όπως σας είπα, το πλωτό μουσείο «Αβέρωφ» ως μουσείο και όλη την περιοχή την χαρακτηρίζουμε έτσι.

«Πάρκο Ναυτικής Παράδοσης»: Για πολλά χρόνια υπήρχε αυτή η πινακίδα στον χώρο και εκτιμούμε ότι ο συνδυασμός του χερσαίου με τον θαλάσσιο χώρο θα προσφέρει κάτι μοναδικό και διαφορετικό από αυτό το οποίο υπήρχε όλα αυτά τα χρόνια. Οφείλω να σας πω, αν και το ανέφερε προηγούμενος Δήμαρχος και νυν βουλευτής, ο κ. Χατζηδάκης ότι, αν δεν γινόταν αυτή η παρέμβαση του Δήμου και σε ετήσια βάση, εκείνος ο χώρος ήταν ιδιαίτερα αποκρουστικός και δεν κοσμούσε την πόλη μας. Αντίθετα όποιος πήγαινε έβλεπε μία εγκατάλειψη, έναν χώρο ο οποίος περισσότερο θα θύμιζε τριτοκοσμική χώρα, παρά παραλιακό και τουριστικό δήμο, όπως είναι το Παλαιό Φάληρο. Με αυτές τις μικρές παρεμβάσεις τόσο στον φωτισμό όσο στην καθαριότητα, αλλά και στα κλαδέματα των δέντρων και στη φύτευση καταφέραμε να έχουμε έναν χώρο, ο οποίος όμως οφείλω να σας πω ότι όλα αυτά τα χρόνια, κύριε Πρόεδρε, δεν είχε πρόσβαση. Ήταν κλειστός. Ο χερσαίος χώρος δεν ήταν προσβάσιμος στους πολίτες. Απλά ήταν καλλωπισμένος ωραία από τη Δημοτική Αρχή, αλλά κανείς δεν μπορούσε μέσα να απολαύσει έστω και αυτόν τον καλλωπισμό. Το Πάρκο το έβλεπες μόνο από τον «παραλιακό» δρόμο, γιατί εδώ οφείλω να σας απαντήσω για τον χωροταξικό σχεδιασμό. Για εμάς είναι σωτηρία. Για εμάς που ζούμε όλα αυτά τα χρόνια, επιτέλους αυτός ο χώρος αρχίζει να αναπτύσσεται και θα βάλει μια τάξη σε κάτι που επί χρόνια ο προκάτοχός μου προσπαθούσε να ονοματίσει αυτόν τον δρόμο. Προκειμένου να μπορέσουμε να τον χρησιμοποιήσουμε συγκοινωνιακά, ανθρώπινα και όχι να γίνεται ένα χάος κάθε σαββατοκύριακο ή οπότε είχαμε εκδηλώσεις στις αθλητικές εγκαταστάσεις. Γιατί πολύ απλά είναι χαρακτηρισμένος ως «αγρόκτημα» και όχι ως «δρόμος». Αυτά τα γνωρίζουν όσοι μου έκαναν αυτές τις ερωτήσεις; Τα χωροταξικά προβλήματα; Ότι δεν μπορούσαμε να κάνουμε παρεμβάσεις και τις κάναμε σχεδόν παράτυπα. Προκειμένου να διαμορφώσουμε ένα χώρο που κάποιο χρονικό διάστημα μάλιστα υπήρχε και ένα ημερόπλοιο που έβγαζε τουρίστες απ’ όλο τον κόσμο. Σε κάτι χώματα και κάτι αλάνες και ο Δήμος έκανε παρεμβάσεις.

Ο Δήμος μπήκε στο χώρο της ΕΤΑΔ και καθάρισε από το 2004 που είχαν ξωμείνει κάτι σκαριά εκεί διαλυμένα. Μπήκαμε χωρίς να είναι δική μας η έκταση και το καθαρίσαμε. Τριάντα περίπου σκάφη διαλυμένα, εστία μόλυνσης, έφυγαν από εκεί και αυτός ο χώρος έχει παραδοθεί, τουλάχιστον να περνάει ο κόσμος, οι οικογένειες με το ποδήλατο, με τα πόδια και να παρκάρουν.

Συνεχίζω. Άρα, ο χωροταξικός σχεδιασμός ευρύτερα, σας λέω ότι θα διευκολύνει. Και μάλιστα, εάν υπάρξουν και συνοδά έργα σε ότι αφορά την περιοχή, επιτέλους θα δούμε κάτι που έχει εγκαταλειφθεί ουσιαστικά μετά την Ολυμπιάδα του 2004 να αποκτά νόημα για τους κατοίκους.

Σε απάντηση - και ευχαριστώ πάρα πολύ για τα ωραία ερωτήματα - του κ. Κατσώτη παράλληλα με τον κ. Δρίτσα, οφείλω να σας πω ότι ο δήμος του Παλαιού Φαλήρου με σύσσωμες αποφάσεις του Δημοτικού Συμβουλίου είναι ο πρώτος δήμος ο οποίος έχει ανοιχτές πλαζ, ανοιχτές και ελεύθερες παραλίες, έχει φροντίσει με δικά του χρήματα τον γειτονικό χώρο να τον αξιοποιήσει, προκειμένου να μπορούν να απολαμβάνουν οι πολίτες τη θάλασσα και τη θαλάσσια αύρα.

Είμαστε αυτός ο δήμος ο οποίος θέλουμε να αξιοποιηθεί ο συγκεκριμένος χώρος, για τον οποίο δεν αλλάζει και η δόμησή του. Οφείλω να σας πω, για να είμαστε όλοι ενημερωμένοι, από 10.500 πήγε 12.00. Δεν ξεκινήσαμε από το μηδέν, δεν ήταν αδόμητο, για να ξέρουμε τι έχουμε κάνει. Αυξάνονται λίγο τα τετραγωνικά μέτρα και παράλληλα στο νομοσχέδιο δίνονται λύσεις και στις εγκαταστάσεις που υπάρχουν γύρω-γύρω.

Και ο χώρος που χάνει ο δήμος παρεμπιπτόντως και παραχωρεί, για να μη φαίνεται ότι παραχωρούμε όλο το χώρο, ουσιαστικά παραχωρούμε έναν μικρό χώρο 1541μ., που χρησιμοποιείται άτυπα ως γκαράζ. Δεν δίνουμε όλη την έκταση. Και το κάνουμε με πολύ μεγάλη χαρά, γιατί όπως σας είπα, θα αρχίσει να δημιουργείται εκεί ένας πόλος έλξης, αυτή η ένωση της χερσαίας και αιγιαλίτιδας ζώνης, που θα διευκολύνει πάρα πολύ στο να δημιουργηθεί κάτι μοναδικό, όμορφα και επισκέψιμο.

Και οι εγκαταστάσεις ουσιαστικά, απ’ ό,τι βλέπω, φθάνουν μέχρι τα 14 μέτρα, γιατί τα υπόλοιπα 22 που αναφέρονται, να μην ξεχνάμε ότι έχουμε να κάνουμε με πλοία, με κατάρτια, με γλυπτά και με όλα αυτά. Δεν σημαίνει ότι θα φτάσουμε στα 22 μέτρα, απ’ ό,τι γνωρίζουμε, απ’ ό,τι έχουμε δει στα σχέδια.

Γιατί όπως σας είπα, συνεχίζοντας την απάντηση στον κ. Κατσώτης, εμείς να ξέρετε ότι θεωρούμε ότι ήταν ευλογία το ότι κλήθηκε η τοπική αυτοδιοίκηση και συμμετείχαμε στους σχεδιασμούς. Το ότι δεν ήρθα εδώ μόνος μου ή μόνο με τον Γενικό Γραμματέα, αλλά είναι και η διευθύντρια των Τεχνικών Υπηρεσιών, είναι γιατί όλο αυτό το διάστημα και με την ΚΥΚΛΩΨ, αλλά και με το Υπουργείο Εθνικής Άμυνας, με προσωπικές παρεμβάσεις και του κ. Χαρδαλιά, για να ξεπεράσουμε τις δυσκολίες, συμμετείχαμε.

Γιατί όπως σας είπα, σε έναν χώρο, για παράδειγμα, όπως το γκαράζ που θα δημιουργηθεί, μας διευκολύνει αφάνταστα, γιατί αυτή τη στιγμή, κ. Πρόεδρε, παρκάρουν όπου να ναι στους δρόμους. Αν θα πάει να μπει λεωφορείο εκεί μέσα, όποτε πηγαίνει και πηγαίνει όπως σας είπα, ή για να επισκεφτεί το Αβέρωφ ή για τις αθλητικές μας εγκαταστάσεις, δεν κουνιέται για ώρες τίποτα. Παγιδεύονται όλοι.

Συνεχίζοντας, η χρήση πολιτισμού είναι άνω του 80%, δεν θα μπω σε λεπτομέρειες. Μιας και αναφερθήκατε όμως, είναι σημαντικό για εμάς το να υπάρχει. Δηλαδή, δεν είναι οι εμπορικές χρήσεις, είναι συνοδά τα έργα τα οποία γίνονται κ. βουλευτά. Και είναι σημαντικό γιατί, όλα αυτά μπορεί να δώσουν και βιωσιμότητα, αλλά είναι και συνοδά σε ένα τέτοιο χώρο. Για παράδειγμα, στο πλοίο Μουσείο Αβέρωφ όταν πηγαίνει και δεν μπορεί να πιει ένα μπουκάλι νερό ο τουρίστας, ο επισκέπτης μέσα στο Καλοκαίρι, δεν είναι πρόβλημα; Δεν πρέπει να υπάρξει ένα μικρό αναψυκτήριο. Ναι, το θέλουμε. Δεν μας ενδιαφέρει τόσο η διαχείρισή του.

Σε ό,τι αφορά την τελευταία ερώτηση που δεν απάντησα στον κ. Δρίτσα, αν υπάρχει συμμετοχή του δήμου στο Δ.Σ. Εμείς εκτιμούμε και σε συνεννόηση που έχουμε κάνει με τον Υπουργό, ότι θα μπορούσε μέσα στα μέλη που η εκάστοτε κυβέρνηση, δια μέσου του Υπουργείου Εθνικής Άμυνας, ορίζει, θα μπορούσε να ορίσει και έναν άνθρωπο της τοπικής αυτοδιοίκησης. Εκεί θα δείξει κιόλας το πόσο σέβεται την τοπική αυτοδιοίκηση. Και να σας πω κάτι, μας χρειάζονται εκεί. Αυτός ο χώρος αν θα αναπτυχθεί, αν θα αγαπηθεί, θα έχει παίξει πολύ σπουδαίο ρόλο η τοπική αυτοδιοίκηση. Γι’ αυτό οι συνεργασίες είναι σημαντικές και γι’ αυτό πήγαμε με μια λογική συναίνεσης, προκειμένου να ξεπεράσουμε κάθε πρόβλημα.

Για την ήπια μορφή ανάπτυξης, να σας θυμίσω κάτι που το ζήσαμε στο Φάληρο. Πριν από χρόνια λοιπόν, σ’ έναν άλλο σκουπιδότοπο, πολύ δίπλα ακριβώς στις εγκαταστάσεις, υπήρχε η Μαρίνα του Φλοίσβου. Η Μαρίνα του Φλοίσβου, που όλοι λέγανε ότι θα είναι περίκλειστη και δεν θα μπαίνει κανένας. Είναι από τα πλέον τουριστικά σημεία, ατραξιόν, ανοιχτή για όλο τον κόσμο και σε καμία περίπτωση η δόμηση που έγινε δεν δημιούργησε τελικά πρόβλημα. Αντίθετα, αποτελεί πόλο έλξης, τόσο για τους κατοίκους του Φαλήρου όσο και για τους επισκέπτες.

Με αυτά κλείνω και είμαι στη διάθεσή σας για οτιδήποτε άλλο. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Δήμαρχο του Παλαιού Φαλήρου. Να παρακαλέσω, τώρα, την κυρία Αναγνωστοπούλου να δώσει απαντήσεις, αν θέλει, σε όσα τέθηκαν. Έχετε κάτι κυρία Αναγνωστοπούλου να πείτε ή θα τα καταθέσετε;

**ΑΝΑΣΤΑΣΙΑ ΑΝΑΓΝΩΣΤΟΠΟΥΛΟΥ –ΠΑΛΟΥΜΠΗ (Πρόεδρος του Ναυτικού Μουσείου):** Νομίζω ότι είπα αυτά που είχα να πω. Δηλαδή, με τη γνώση που είχα, των δύο ωρών, χθες το βράδυ. Εκείνο που θα ήθελα να διορθώσω στον καλό και αγαπημένο μου φίλο, τον κ. Διονύση Χατζηδάκη, τον βουλευτή, είναι ότι το Ναυτικό Μουσείο της Ελλάδος, να το ξεκαθαρίσουμε, εδρεύει στον Πειραιά. Σοφότεροι προ ημών εδώ και 75 χρόνια σκεφτήκανε που πρέπει να εδρεύει το Ναυτικό Μουσείο της Ελλάδος. Έπρεπε, λοιπόν, να εδρεύει στη ναυτική πρωτεύουσα της χώρας μας, εκεί, όχι που να ευλογούσαν η Τριήρης και τα λοιπά που είπαμε, αλλά έπρεπε να εδρεύει το Ναυτικό Μουσείο, όπως σε όλες τις χώρες του κόσμου. Εάν έχετε πάει, που σχεδόν θα έλεγα έχω πάει σε όλα τα μουσεία, στείλαμε το μοντέλο της Τριήρους στο Σίδνεϋ. Πήγαμε μάλιστα μαζί με τον άντρα μου, με δικά μας έξοδα, στην Αυστραλία κι εκεί νιώσαμε «περισσότερο Έλληνες από το 1,5 εκατομμύριο που μαζεύτηκε την 25η Μαρτίου» και πολλοί εξ’ ημών θα το γνωρίζετε γιατί θα έχετε ταξιδέψει. Στέλνουμε εκθέματα στην Αμερική, συμμετέχουμε σε όλα τα διεθνή φόρα. Είμαι λίγο θυμωμένη μαζί του, παρόλο που τον αγαπάω πάρα πολύ, γιατί το Ναυτικό Μουσείο της Ελλάδος έχει αναδείξει τη ναυτική ιστορία του τόπου μας, έχει κάνει ένα σπουδαίο εκδοτικό έργο το οποίο εσείς ιδιαίτερα και γνωρίζετε. Ένα σπουδαίο εκδοτικό έργο. Και για να κάνεις ένα εκδοτικό έργο, δεν είναι τυχαίο, δεν είναι εύκολο, με έξι μόνο άτομα προσωπικό που θα έπρεπε να έχει 30. Γιατί δεν έχουμε 30; Γιατί δεν θέλουμε να οφείλουμε.

Ξεχνάμε να βάλουμε στο μυαλό μας, ότι, ακόμα, το Μουσείο Μπενάκη, αυτή τη στιγμή, δεν μπορεί να ζήσει και προσπαθεί να υιοθετήσει η κάθε οικογένεια κάθε έναν υπάλληλο του. Θα μπορούσα να σας μιλάω πολλές ώρες για το κάθε μουσείο και πόσο δύσκολα τα βγάζουν και τι επαιτεία κάνει η Πρόεδρος του Μουσείου για να μπορέσει να το κρατήσει ανοιχτό. Αλλά μεγάλωσα και ας δούμε. Να, λένε κάποιοι ναυτικοί, ας έρθουν να το αναλάβουν.

Επιμένω ότι το 12.000 τετραγωνικά μέτρα είναι το κτίσμα και μην το λέμε λάθος. Όλοι ξέρουμε ότι είναι 12.000 τετραγωνικά μέτρα και είναι η κ. Νανοπούλου εδώ να το επιβεβαιώσει. Αν ήμουν πολίτης του Φαλήρου, κύριε Δήμαρχε, θα ήμουν ευτυχής για όσα είπατε. Ζω και είμαι πολίτης της Γλυφάδας. Είμαι, όμως, κάθε μέρα στον Πειραιά εδώ και 36 χρόνια και όπως σας είπα υπηρετώ αυτό τον φορέα. Έχετε δίκιο γι’ αυτά τα οποία είπατε. Θεωρώ δε, ότι άλλο είναι το Πάρκο Ναυτικής Παράδοσης, άλλο ένα μουσείο. Το μουσείο, γι’ αυτό μίλησα στην αρχή, θα έπρεπε, εδώ και ενάμιση χρόνο, να υπήρξε συνεργασία για το τι θα κάνει το Πάρκο Ναυτικής Παράδοσης. Εκτιμώ ότι η κ. Νανοπούλου έχει εξαιρετικές γνώσεις και συγχαρητήρια και στον δωρητή, αλλά η συνεργασία θα έπρεπε να αρχίσει από τότε. Και όπως είχα πει, τότε, στον προηγούμενο Υφυπουργό Εθνικής Άμυνας που μου το είχε πει ακροθιγώς τέλος πάντων ό,τι είχε γίνει, αλλά δεν ήξερα και τίποτα, δεν είχα τίποτα απτό στα χέρια, ότι θα πρέπει να υπάρχει συνεργασία, θα πρέπει να υπάρχει ένας χώρος ο οποίος να έχει οριοθετηθεί κατά κάποιον τρόπο και το Ναυτικό Μουσείο της Ελλάδος να κάνει εκθέσεις, όχι περιοδικές, αλλά μόνιμες εκθέσεις εκεί και η λέξη «συνεργασία» να καταγραφεί. Αυτό συζήτησα, τώρα, με την κ. Νανοπούλου και τον εκπρόσωπο του κ. Θεοδωρίδη, ότι να έρθουν στο μουσείο, προκειμένου να συζητηθεί και αυτό το θέμα.

Θα ήμουν ευχαριστημένη να σας τα έστελνα και γραπτώς. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κυρία Αναγνωστοπούλου. Θα περιμένουμε το υπόμνημά σας.

Κλείνουμε, με τον κ. Παπανδρίκο, μέλος του Διοικητικού Συμβουλίου της εταιρείας «ΚΥΚΛΩΨ».

**ΑΘΑΝΑΣΙΟΣ ΠΑΠΑΝΔΡΙΚΟΣ (Μέλος Δ.Σ, ΕΤΑΙΡΕΙΑ «ΚΥΚΛΩΨ»):** Χαίρεται. Στα όσα ερωτήματα έγιναν κι από τον κ. Δρίτσα κι από τον κ. Μυλωνάκη, να τα κάνω λίγο κάπως συμπτυγμένα. Ο χώρος έχει δοθεί με Προεδρικό Διάταγμα, για να γίνει Πάρκο Ναυτικής Παράδοσης και η «ΚΥΚΛΩΨ» ακολούθησε αυτό το όραμα και ταυτίστηκε με αυτό το όραμα.

Η ιδέα προέκυψε σε συνεργασία με την Κυβέρνηση κι έπειτα από την προτροπή του Υπουργείο Άμυνας. Ο κ. Στεφανής ήταν τότε που είχε κι επαφή προσωπική με τον κ. Θεοδωρίδη μετά την αποκατάσταση που έγινε στο σπίτι του Παύλου Μελά. Από την προτροπή αυτή η «ΚΥΚΛΩΨ» έκανε αρχιτεκτονικό διαγωνισμό κι επιλέγει κατάλληλη ομάδα μελετητών και πρότζεκτ μάνατζερ. Είναι ένα μεγάλο έργο που χρειάζεται πολλούς συμβούλους και πολλές ειδικότητες. Ο χώρος, το πάρκο που λέμε, σχεδιάστηκε για να υπάρχει ευελιξία, να φιλοξενήσει εκθέματα, οργανισμούς και μουσεία ναυτικά της Περιφέρειας που μπορούν να βρουν χώρο να εκφράσουν τη δουλειά τους και θα είναι ένα κτίριο που ο επισκέπτης θα μπορεί να περιηγηθεί. Δίνει τη δυνατότητα να ανέβει κανείς μέχρι πάνω στην ταράτσα, να βλέπει, να ατενίζει μέχρι την Σαλαμίνα, πίσω την Αθήνα.

Ο στόχος είναι να ενημερωθεί ο κόσμος και η νέα γενιά, κυρίως, για τα ναυτικά επαγγέλματα τόσο του Εμπορικού Ναυτικού, του Πολεμικού και του Λιμενικού και να γίνει ένας χώρος εκπαίδευσης, έρευνας κι ένας κόμβος ανταλλαγής σκέψεων και συμπράξεων. Δε θα θέλαμε να είναι ένα παθητικό κτίριο ούτε να ανταγωνιστεί άλλους οργανισμούς ή μουσεία, αλλά ένας χώρος έκφρασης για τα ναυτικά δρώμενα. Θέλουμε συνεργασίες και δεν υπάρχει κλίμα ανταγωνισμού.

Για τα οικονομικά της «ΚΥΚΛΩΨ» και της ΑΜΚΕ. Η ΑΜΚΕ «ΚΥΚΛΩΨ» έχει συσταθεί το 2017 κι έχει κάνει αρκετά έργα, τα οποία είναι όλα οράματα του Προέδρου της, του κ. Θεοδωρίδη που, πραγματικά, κι εγώ συμμετέχω και θέλω να είμαι ενεργός πολύ, διότι ο κ. Θεοδωρίδης είναι ένας οραματιστής. Στο έτος της ηλικίας των 88 ετών δε μπορεί ο ίδιος να κάνει και να τρέξει και να πράξει. Μπαίνει το μέλημα στα υπόλοιπα μέλη της «ΚΥΚΛΩΨ». Θέλουμε να είμαστε δίπλα. Τα χρήματα προέρχονται από νόμιμες εργασίες της Ναυτιλιακής Εταιρείας του κ. Θεοδωρίδη. Θέλουμε να πιστεύουμε ότι καταλαβαίνουν όλοι ότι θα είναι ένας υγιής χώρος έκφρασης για όλη τη ναυτιλία.

Νομίζω ότι καλύπτω όλες τις ερωτήσεις. Εδώ θα ήθελα να κλείσω.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Παπανδρίκο.

Κύριε Υπαρχηγέ, θέλετε κάτι να θέσετε;

**ΚΩΝΣΤΑΝΤΙΝΟΣ ΒΛΑΧΟΣ (Υπαρχηγός ΓΕΝ):** Κύριε Πρόεδρε, όσον αφορά στο «Βέλος», η Σύμβαση είναι σαφές ότι αφορά στο σύνολο των πλοίων που είτε ελλιμενίζονται είτε είναι στην ξηρά και είναι στην κυριότητα του Πολεμικού Ναυτικού. Γίνεται σαφής αναφορά και σε όσα από αυτά σχετίζονται με τους αγώνες του. Το «Βέλος», λοιπόν, δεν αποκλείεται. Οι υποδομές θα σχεδιάζονται και θα ληφθούν υπόψη. Με την ολοκλήρωση της δυναμικής παρουσίας του στη Θεσσαλονίκη θα εξεταστεί το πότε θα κατέβει στη μόνιμη θέση ελλιμενισμού.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ.

Το λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Κύριε Δήμαρχε, δε σας ρώτησε για το αν είναι καλό πράγμα ο χωροταξικός σχεδιασμός. Είναι αυτονόητο κι έχω και εικόνα της περιοχής. Αυτό που σας ρώτησα είναι αν στο συγκεκριμένο χωροταξικό σχεδιασμό ο Δήμος Παλαιού Φαλήρου εξέφρασε γνώμη. Αυτό σας ρώτησα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Υπουργέ, θα θέλατε το λόγο, για να κλείσετε με κάποια παρατήρηση;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Έχω πολλές παρατηρήσεις, αλλά θα τις πούμε στη συνεδρίαση που ακολουθεί αμέσως μετά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Χατζηδάκη, έχετε το λόγο.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Κύριε Πρόεδρε, υπάρχει μια παρεξήγηση με την κυρία Αναγνωστοπούλου-Παλούμπη. Εγώ ποτέ δεν είπα ότι το Ναυτικό Μουσείο δεν είναι κατάλληλο. Ξέρω πολύ καλά ότι στο σχεδιασμό του Πολεμικού Ναυτικού ήταν, επειδή τα εκθέματα που έχει δεν μπορεί να τα αναπτύξει, επειδή όλο ο χώρος είναι γεμάτος υγρασίες, γίνονται προσπάθειες, αγωνίζονται, σκέφτηκε το Ναυτικό να μεταφέρει το Μουσείο προς το Πάρκο Ναυτικής Παράδοσης και για αυτό έγινε και μια μεγάλη μελέτη, την οποία την πλήρωσε το Πολεμικό Ναυτικό. Αυτά δεν ευοδώθηκαν, αλλά, κυρία Παλούμπη, ποτέ δεν έχω πει κάτι, το οποίο να μην σας εξυμνεί, σαν γυναίκα και σαν αποτελεσματικό άνθρωπο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Προς άρση πάσης παρεξηγήσεως ή παρανοήσεως, επειδή κλείσαμε εδώ, με ειδοποίησαν όμως τώρα ότι ο συνάδελφος του ΣΥΡΙΖΑ, ο κύριος Ηγουμενίδης θέλει κάτι. Κύριε συνάδελφε, επειδή προηγουμένως κάλεσα όλους τους συναδέλφους αν έχουν κάτι, σας παρακαλώ αν είναι κάτι μεμονωμένο, δηλαδή, μην ξανακάνουμε κύκλο με ερωτήσεις προς όλους τους εκπροσώπους, γιατί αυτό το σημείο τελείωσε. Ο κ. Ηγουμενίδης έχει το λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε. Έχω απλά να σημειώσω ότι υπάρχουν και ερωτήσεις προς εσάς που δεν απαντήσατε. Η ερώτηση δηλαδή που έγινε είναι γιατί δεν κλήθηκαν οι 3 που πρότεινε ο ΣΥΡΙΖΑ. Η δεύτερη ερώτηση είναι αν είσαστε ικανοποιημένος από τη συμμετοχή των φορέων στην συνεδρίαση, με την έννοια ότι πέρα από το πόσοι κλήθηκαν, την προετοιμασία τους και την παρέμβασή τους -το είπαν οι ίδιοι προηγουμένως- και γιατί αυτή η σπουδή; Δεν μπορώ να αντιληφθώ αν 24 ή 48 ώρες θα αναστείλουν τόσο πολύ το έργο. Να απαντήσετε πριν πάμε στο επόμενο θέμα. Ήδη από ό,τι βλέπετε περάσαμε στην επόμενη συνεδρίαση, στο χρόνο της επόμενης συνεδρίασης. Γιατί τέτοια σπουδή; Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κατ’ αρχήν δεν προήδρευα εγώ, κύριε συνάδελφε, προήδρευε άλλος συνάδελφος. Άρα, αυτή τη στιγμή και δεοντολογικά δεν μπορώ να σας πω γιατί ελήφθη η απόφαση, γιατί εγώ χθες ήμουνα συνδεδεμένος διαδικτυακά, δεν ήμουν εδώ και δεν συμμετείχα, με την ιδιότητα και την ευθύνη της προεδρίας. Σε κάθε περίπτωση, όμως, ενημερώθηκα από τον προεδρεύοντα ότι μετά την κατάληξη σε αυτή την απόφαση για την κλήση των συγκεκριμένων εκπροσώπων των φορέων, εκλήθησαν και οι υπόλοιποι οι οποίοι επροτάθησαν, να στείλουν γραπτά υπομνήματα και με ενημέρωσε η Γραμματεία της Επιτροπής μας ότι ενημερώθηκαν σχετικά οι εκπρόσωποι των λοιπών φορέων που προτάθηκαν να καταθέσουν γραπτά υπομνήματα. Αυτό σε ό,τι αφορά στους φορείς.

Τώρα σε ό,τι αφορά στη σπουδή ξέρετε ότι αυτό αποφασίζεται στην Διάσκεψη των Προέδρων, δηλαδή η σειρά των νομοσχεδίων, άρα και η κατάλληλη επεξεργασία που προηγείται ακολουθεί τις αποφάσεις της Διάσκεψης. Αυτό είναι κάτι που το αποφασίζει συνολικά η Διάσκεψη, δεν είναι απόφαση της δικής μας Επιτροπής. Προσπαθούμε μέσα στα πλαίσια τα χρονικά που έχουμε να λειτουργήσουμε.

Εν πάση περιπτώσει, σε αυτό το σημείο θα ήθελα να ευχαριστήσω τον κύριο Φωστηρόπουλο, την κυρία Αναγνωστοπούλου, τον κύριο Παπανδρίκο για την καλοσύνη που είχαν να έρθουν εδώ και να μας καταθέσουν όσα σημαντικά μας είπαν. Αυτό επαναλαμβάνω ισχύει και για σας, αν θέλετε να καταθέσετε και κάτι γραπτώς, εκ των υστέρων μετά την διαδικασία της ακρόασης, η Επιτροπή μας είναι πάντοτε ανοιχτή να δεχθεί τα υπομνήματα σας και να τα διανείμει σε όλα τα σε όλα τα μέλη της, σε όλους τους συναδέλφους Βουλευτές.

Στο σημείο αυτό, κυρίες και κύριοι συνάδελφοι, θα πρότεινα να διακόψουμε για 5 λεπτά και να συνεχίσουμε στην τρίτη συνεδρίαση, την κατ’ άρθρον συζήτηση του νομοσχεδίου.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Τζαβάρας Κωνσταντίνος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

Τέλος και περί ώρα 12.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**